text:
Nú fríggjadagin fara formenninir í teimum trimum flokkunum í landsstýrissamgonguni millum Javnaðarflokkin, Tjóðveldi og Framsókn á fund um stjórnarskipanarlógina. Málið er at finna eina semju um eina nýggja stjórnarskipan, sum ein breiður meiriluti í løgtinginum og fólkinum kann taka undir við.
Sambært samgonguskjalinum skal ein nýggj stjórnarskipan staðfesta, at Føroya fólk hevur valdið í Føroyum. Lógin skal áseta og útgreina sjálvsavgerðarrættin og fólkaræðisliga stýrislagið hjá Føroya fólki. Hon kemur til fólkaatkvøðu í seinasta lagi í 2017, tá ið politisku flokkarnir á Føroya løgtingi hava viðgjørt og samtykt eina stjórnarskipanarlóg, ið fólkið skal taka støðu til.
Ein avgerandi roynd
Málið um eina stjórnarskipan, sum nú byrjar, kann gerast ein verulig roynd hjá landsstýrinum. Tað ljóðar, at flokkarnir undir samgongusamráðingunum longu hava funnið eina semju, men greitt er, at flokkarnir hava hvør sítt yvirskipaða politiska mál í sjálvstýrisspurninginum. Framsókn og Tjóðveldi hava tjóðarfrælsi ovast í sínum skjaldramerki. Javnaðarflokkurin er enn sum áður samríkisflokkur, sum ongar ætlanir hevur um útliman úr ríkinum.
Hetta kemur eisini til sjóndar við tað, at Javnaðarflokkurin fleiri ferðir hevur staðfest í sambandi við komandi stjórnarskipanarlógina, at “talan ikki er um nakað loysingarskjal”. Og hinumegin vilja Framsókn og serliga Tjóðveldi undir ongum umstøðum góðtaka eina skipan, sum endaliga staðfestir, at grundlógin er ovasta lógin í Føroyum.
Har liggur tann knúturin, sum formenninir í samgonguflokkunum nú byrja við at loysa, áðrenn stjórnarskipanin fer víðari í politisku skipanini, fyri síðan at vera send til fólkið at taka støðu til. Tað fólkið, sum allir flokkar á tingi eru samdir um, ræður í Føroyum.
Frá stati til støðu
Arbeiðið við stjórnarskipanarlógini byrjaði fyri góðum 16 árum síðan undir fullveldislandsstýrinum, sum vildi loysa Føroyar frá Danmark og skipa Føroyar sum fullveldi. Tá var so talan um eina grundlóg, sum var oman fyri øllum øðrum lógum í Føroyum.
Hóast fullveldislandsstýrið steðgaði, áðrenn komið varð á mál, helt arbeiðið við lógini yvir øðrum lógum í Føroyum fram. Nú er talan ikki longur um eina grundlóg í einum sjálvstøðugum stati, men kortini snýr tvídrátturin á politiskum stigi seg millum annað um, á hvørjum rættarstigi stjórnarskipanarlógin er. Er hon undir donsku grundlógini, ella er hon evsta lóg í Føroyum?
Onkursvegna skal ein stjórnarskipan staðfesta støðuna, vit liva undir, samstundis sum hon vísir á, hvussu vit lima okkum úr hesari skipan. Og her liggur bæði møguleikin og størsta forðingin fyri einari semju, sum eisini var við til at kollsigla einari breiðari semju seinast.
Tjóðveldi fer ikki at viðurkenna verandi grundlóg, tí føroyska fólkið ongantíð á fólkaatkvøðu hevur staðfest hana fyri Føroyar. Hinir flokkarnir vilja hinvegin staðfesta tann veruleika vit liva undir. Tí tað er ein sannroynd, at vit eru í felagsskapi við Danmark. Alt annað er gykl.
Fólkið skal ráða
Undir øllum umstøðum skal stjórnarskipanarlógin staðfesta, at føroyska fólkið er keldan til alt vald í Føroyum. Tað kunnu allir flokkar helst semjast um, tí tað er sjálv grundin undir okkara fólkaræði. Fólkið ræður. Og hvussu sjálvsagt tað so ljóðar, so er tað her, at knúturin liggur.
Tí hvussu kann føroyska fólkið ráða í Føroyum, um danska grundlógin liggur omanfyri bæði stjórnarskipan og heimastýrislóg? Hvør letur nú hvørjum valdið? Lata føroyingar dønum ein part av valdinum í Føroyum at umsita? Ella eru tað danir, sum gjøgnum heimastýrið lata føroyingum vald at umsita? Eitt vald, sum teir so kunnu taka aftur? Kanska er tað líkamikið, so leingi vit finna eitt stað at standa á og eina leið hiðani og frameftir.
Danskir forsætisráðharrar hava altíð snildisliga tosað við tveimum tungum í hesum máli. Teir hava altíð staðfest, at føroyingar fáa ta skipan, vit vilja hava, og teir fara ongantíð at ganga ímóti einum føroyskum ynski. Samstundis hava teir so staðfest, at ein føroysk grundlóg merkir loysing, tí tað ber ikki til at hava tvær grundlógir í sama ríki. Og loysingin hevur nakrar avleiðingar, siga teir.
Hvør loysnin verður, sum landsstýrissamgongan sendir til fólkaatkvøðu longu um eitt gott ár, er ikki greitt enn. Kanska er loysnin als ikki at nevna donsku grundlógina. Ella bara at viðurkenna, at hon er har uttan at taka støðu til hana. Sama hvussu verður, so skal fólkið taka endaliga støðu í 2017. Um tað kemur so langt hesa ferð.


c: text/html

text:
Ari av Rana
03.01.2018 - 12:34
Tíðindi > Pengar > Bankavirksemi
Rættarmálið, har Fíggjarligt støðufesti stevnur oddamenninar í Eik Banka, byrjar mánadagin 15. januar.
Fíggjarligt Støðufesti stevnir menninar fyri 150 milliónir krónur, men teir stevndu fara at krevja frídøming.
Viðgerðin, sum fer fram í Føroya Rætti, og har 140 vitni skulu avhoyrast, endar ikki fyrrenn í august 2019, skrivar Kringvarpið.
Tað var á sumri 2016, at Fíggjarligt Støðufesti stevndi Fritleif Olsen, nevndarformanni í Eik, Oddd Bjellvåg, næstformanni, Marner Jacobsen, forstjóra, Bjarna Olsen, stjóra, og Hans Laksá, grannskoðara.

robotstxt: allowed

filter: keep


text:
Stuðul játtaður til kanning av tørvum hjá krabbameinssjúklingum
Kelda:www.gransking.fo
Stuðul játtaður til kanning av tørvum hjá krabbameinssjúklingum
Granskingarráðið hevur játtað Krabbameinsfelagnum stuðul til kanningarverkætlan við heitinum “Tørvir hjá krabbameinssjúklingum í eini sjúkugongd, sæð í einum samfelagsdiagnostiskum perspektivi”.
Stuðulin, kr. 211.104, er játtaður frá Høvuðsøki 1 hjá Sjúkrakassagrunninum, sum er økið, har til ber at fáa stuðul til upplýsandi og mennandi tiltøk umframt kanningarverkætlanir á heilsuøkinum.
Tað eru sjúkrarøktarfrøðingarnir Birna Mohr Joensen, fyristøðukvinna á Naina, og Sonja Nielsen, deildarleiðari á B6/G3 á Landssjúkrahúsinum, sum skulu fremja verkætlanina. Tær fara at kanna, hvønn tørv føroyskir krabbameinssjúklingar hava á stuðli í eini sjúklingatilgongd. Talan er um eina kvalitativa kanning, har tær fara at hava samrøður við nakrar sjúklingar, sum hava verið ígjøgnum eina sjúklingatilgongd.
Endamálið er at greina samtíðardiagnostisk rák í viðgerð av krabbameinssjúklingum í Føroyum og at sjónliggera, hvørjar heilsuligar avleiðingar hetta hevur fyri tann einstaka, bólkar og fyri samfelagið.
Verkætlanin er hugsað sum ein undankanning til eina seinni verkætlan. Hendan seinna snýr seg um at validera eitt spyrjiskema, sum verður brúkt sum amboð í rehabiliterandi og pallitativari sjúkrarøkt til krabbameinssjúklingar.
Verkætlanin tekur eitt lítið ár. Stuðulin frá Sjúkrakassagrunninum skal ítøkiliga nýtast til løn til arbeiðið at gera samrøður, transkribera, greina og tulka tilfarið og skriva eina ritgerð um evnið.
Høvuðsøki 1
Høvuðsøki 1 er eitt av trimum økjum hjá Sjúkrakassagrunninum. Frá Høvuðsøki 1 ber til at søkja stuðul til upplýsandi og mennandi tiltøk umframt kanningarverkætlanir á heilsuøkinum. Føroysk áhugafeløg, ið umboða fólk, sum bera brek og feløg innan eldraøkið, sjúklingafeløg og fakfeløg, kunnu søkja um stuðul til upplýsandi og mennandi tiltøk, sum kunnu menna heilsuøkið í Føroyum.
Kanningarverkætlanir eru at rokna sum eitt slag av undanverkætlan til gransking ella ein minni granskingarverkætlan. Áhugafeløg kunnu søkja um stuðul til at gera kanningarverkætlanir innan t.d. sosiala heilsu, heilsufremjan, fyribyrging, røkt, viðgerð og endurmenning. Kravið er, at kanningin skal gerast saman við fólki, sum minst hevur eina miðallanga/langa útbúgving (bachelor ella masterstig) og er knýtt at hóskandi fakligum vegleiðara/ábyrgdarhavara.
Les meira um økini í Sjúkrakassagrunninum her
Yvirlitið yvir allar játtanir frá høvuðsøkið 1 eru at síggja her


text:
Síðstu nátt doyði eitt lamb aftrat, sigur Símun Pauli Jacobsen, ið eigur ærina á Glyvrum, sum gjáramorgunin lembdi sjey lomb.
Nógv forvitni hevur verið um ærina hjá Símuni Paula Jacobsen.
Í gjárkvøldið, tá Portalurin vitjaði á trøðni á Glyvrum, gekk ærin við fýra lombum, men nú er eitt farið burturav aftrat.
- Tíðliga í morgun, tá eg kom oman á trøðna, lá tíverri eitt lamb deytt við ærina, sum nú gongur eftir við trimum lombum, sigur Símun Pauli Jacobsen.
Av teimum sjey lombunum, sum ærin hjá honum lembdi í gjár, vóru tvey fullborin lomb deyðfødd.
Eftir vóru fimm á lívi.
Men ein maður, sum hevði hoyrt um søguligu lembingina og hevði mist lambið hjá sínari ær, spurdi, um hann kundi fáa eitt av lombunum.
- Tað fekk hann og seinast, eg visti, hevði ærin hjá honum tikið ímóti lambinum.
Tá Portalurin hevði Símun Paula í telefonini í morgun, hevði hann ikki tosað við mannin, sum fekk hetta eina lambið.
- Men mær kunnugt eru framvegis fýra av hesum sjey lombunum, sum ærin lembdi sunnumorgunin, á lívi, sigur hann.
Um svarta ærin á trøðni á Glyvrum, sum einki lamb hevði í fjør, nú hevur sett heimsmet, er ilt at siga.
Símun Pauli Jacobsen hevur roynt at "googlað" seg fram til, um nøkur ær kanska hevur lembt enn fleiri lomb, men hann hevur bert funnið eina ær í Bretlandi, sum lembdi seks lomb.
Hendingin á Glyvrum sunnumorgunin er í øllum førum rættiliga sjáldsom.
Onkur, sum hevur lisið um hendingina á Portalinum, helt fyri, at brundurin úr Elduvík mundi hava verið rættiliga grammur.
Brundurin er Undan Egg í Elduvík, og tað eru Eivind Thomsen og Malan Jógvansdóttir, sum eiga seyðin.


text:
Unn Mortensen vann
Í vikuskiftinum var jólakappingin í boccia í badmintonhøllini í Havn. Jákup Strøm, leiðari í Tórshavnar kvøld- og ungdómsskúla setti kappingina, áðrenn farið var í gongd við at spæla.
Fyrst vóru innleiðandi umførini á skránni, kappast var í 8 ymiskum bólkum. Tveir spælarar úr hvørjum bólki komu víðari til endaumførini. Úrslitið gjørdist at Unn Mortensen (Smæran)vann kappingina, Meiken Olsen (Smæran) kom á annað plássið og Ester Maria Poulsen (Smæran) vann bronsu eftir at hon vann bronsudystin móti Elvini Weihe úr Svani.
Vit ynskja teimum tillukku við úrslitinum
Ítróttafólk úr Svani lovaðu at til FM-kappingina, sum verður komandi vár, skulu boccia-spælarar úr Smæruni vænta sær harða kapping um heiðursplássini. Og vit gleða okkum til eina spennandi kapping um føroyameistarheitið í boccia 2012.
Myndir frá kappingini síggjast HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Evstumørk fyri flytingar, sum skulu vera á kontu hjá móttakara í 2017
Flytingar til annan peningastovn:
• fyri "vanliga flyting" er evstamarkið 28. desember 2017 kl. 16.00 (tó í netbankanum kl. 18.30)
• fyri "flyting sama dag" er evstamarkið fríggjadagin 29. desember kl. 11.00 *
• fyri "skundflyting" er evstamarkið bundið av reglunum hjá móttakandi peningastovni.
Flytingar innanhýsis í Norðoya Sparikassa:
• Fríggjadagin 29. desember 2017 kl. 16.00 (tó í netbankanum kl. 18.30) .*
• Hósdagin 28. des. kl. 16.00.
* Til tess at kunna rætta møguligar feilbókingar, verður tó mælt til at avgreiða flytingar av sløgunum "flyting sama dag" og "skundflyting" í seinasta lagi 28. desember. Hetta, tí tað gevur Norðoya Sparikassa møguleika at viðgera møguligar feilir og at avgreiða rættaða flyting tann 29. des.
29. desember er seinasti avgreiðsludagur í 2017.


text:
Søga 63: Hin vísi Sálomo kongur
SÁLOMO er ikki fyltur 20 ár tá hann verður kongur. Hann elskar Jehova, og hann fylgir teimum góðu ráðunum pápi hansara Dávid hevur givið honum. Jehova dámar Sálomo, og eina náttina sigur hann við hann í dreymi: ’Sálomo, hvat vilt tú eg skal geva tær?’
Sálomo svarar: ’Jehova, Gud mín, eg eri so ungur og eg dugi ikki at stjórna. Gev mær vísdóm, so eg kann stýra fólki tínum væl.’
Jehova gleðist um bønina hjá Sálomo. Hann svarar: ’Av tí at tú baðst um vísdóm, og ikki um eitt langt lív ella ríkidømi, skal eg geva tær størri vísdóm enn nøkrum øðrum sum hevur livað. Men eg skal eisini geva tær tað tú ikki baðst um, bæði ríkidømi og æru.’
Stutt eftir hetta koma tvær kvinnur til Sálomo við einum truplum spurningi. ’Henda kvinnan og eg búgva í sama húsi,’ greiðir onnur frá. ’Eg átti ein drong, og tveir dagar seinni átti hon eisini ein drong. Men so eina náttina doyði barnið hjá henni. Og meðan eg lá og svav, legði hon tað deyða barnið yvir til mín og tók barnið hjá mær. Tá eg vaknaði og hugdi at tí deyða barninum, sá eg at tað var ikki drongurin hjá mær.’
Men hin kvinnan sigur: ’Nei, eg eigi tað livandi barnið, hon eigur tað deyða!’ Hin fyrra svarar: ’Nei! Tú eigur tað deyða barnið, og eg tað livandi!’ Soleiðis standa tær og trætast hvør móti aðrari. Hvat skal Sálomo nú gera?
Hann sendir boð eftir einum svørði, og so býður hann: ’Høgg hetta livandi barnið sundur í tveir partar, og gev hvørjari kvinnuni sín part.’
’Nei!’ rópar hin rætta mamman. ’Drep ikki barnið. Lat heldur hana fáa tað!’ Men hin sigur: ’Hvørki eg ella hon skulu hava tað; høgg tað bara sundur.’
Nú sigur Sálomo: ’Drep ikki barnið! Gev tí fyrru kvinnuni tað. Hon er tann rætta mamman.’ Tað veit Sálomo, tí tann rætta mamman er so góð við barnið at hon heldur vil geva hinari kvinnuni tað, enn at tað skal drepast. Tá fólk frætta hvussu Sálomo loysti henda spurningin, gleðast tey um at hava ein so vísan kong.
Meðan Sálomo er kongur vælsignar Gud fólkið. Hann letur jørðina bera ov mikið av bæði hveiti og byggi, drúvum og fikum og øðrum mati. Fólkið er væl ílatið og býr í vøkrum húsum. Øll hava ov mikið av øllum góðum. Í næstu søguni kanst tú lesa um eitt týdningarmikið byggiarbeiði sum varð litið upp í hendurnar á Sálomo.
l Kongabók 3:3-28; 4:29-34.


text:
Orð: Erik Hillestad
Lag: Carola Häggkvist
Týtt: Rachel Eysturtún
Upprunaheiti: Himlen i min famn
Hvør tendraði ta stjørnu, sum lýsir upp títt andlit?
Hvør rak myrkrið burt frá hirðunum ta fyrstu nátt?
Hvør hevur sett hoykrúnu kring tína lítlu pannu?
Hvør leiddi tríggjar vísmenn fram at fjósi okkara?
Ert tú ein av túsundtal?
Ert tú hann, ið koma skal?
Tú mítt lítla barn, ein eingil gav tær navn.
Ert tú heimsins dýrgripur, eg skal verja framyvir?
Er tað sjálvur Himin, sum er latin mær í favn?
Hvat framdi henda ótta, so hjarta fór at duka?
Hví heldur tú so fast í hárinum hjá mammu nú?
Kring okkum dansa skuggar, og eingilin er farin.
Hann segði so nógv vakurt, meira enn eg skilja kann.
Gævi tínir dagar til gleði verða øðrum.
Gævi kærleika og umsorgan tær fylgja má.
Ongantíð eg gloymi, tey orð eg fekk at hoyra,
hvat ið enn man henda, veita tey mær styrk og mátt.


text:
Kyknubroytingar verða býttar í stig
Læknarnir skilja ímillum kyknubroytingar í plátukyknum og sylindara-kyknum. Hesar verða býttar í trý stig og nevndar óvanligar-, lættari- og álvarsligar kyknubroytingar. Eingi av hesum stigunum eru krabbamein, men kunnu vera undanstig til krabbamein. Sjálvt tey truplastu undanstigini kunnu takast burtur. Tú kanst lesa meira um tey ymisku stigini á vidunderlivet.dk.
Myndin vísur, hvussu vanligar kyknur síggja út. Kyknur er settar saman av eini kjarnu og kyknuvætu. Kyknukjarnin er vanliga rundur ella avlangur.
Myndin vísir óvanligar kyknur. Kyknurnar eru vorðnar meira avlangar, stórar, myrkar og óregluligar. Tær hava óvanligt skap og summar av teimum hanga saman.
Hví fær ein kyknubroytingar?
Kyknubroytingar kunnu koma av bruna, sum hvørvur av sær sjálvum. Men broytingarnar kunnu eisini vera undanstig til lívmóðurhálskrabba, sum krevur viðgerð. Læknarnir kunnu ikki síggja, hvørjar kyknubroytingar, sum ganga í seg sjálvar aftur og hvørjar verða til krabbamein. Tí verða kvinnur við løttum kyknubroytingum kannaðar ofta, meðan kvinnur við álvarsligum kyknubroytingum fáa tilboð um viðgerð.
Hvussu verða kyknubroytingar viðgjørdar?
Kyknubroytingar verða viðgjørdar við kílaskurði. Tað er ein lutfalsliga lítil skurður, sum fer fram á sjúkrahúsi ella hjá einum serlækna í kvinnusjúkum. Læknin sker eitt lítið kíluskapað petti av vevnaði frá lívmóðurhálsinum. Vevnaðurin verður síðan kannaður í einum mikroskopi til at staðfesta, um allar tær óvanligu kyknurnar eru tiknar.
Myndin vísur ein kílaskurð. Ein kíli verður skorðin av lívmóðurhálsinum. Á latíni kallast tað conisatio.
Kyknubroytingar eru ikki krabbamein
Nógvar kvinnur verða sera bangnar um at hava kyknubroytingar í lívmóðurhálsinum, tí at tær av órøttum halda, at kyknubroytingar eru krabbamein. Tað eru tær ikki, og tað er ein sera týdningarmikil boðskapur. Kyknubroytingar kunnu vera undan- stig, sum verða til lívmóðurhálskrabbi, um tær ikki verða tiknar burtur. Vanliga ganga 10-15 ár til kyknubroytingar verða til krabbamein. Hjá nøkrum fáum henda kyknubroytingarnar skjótari.
Sjúkueyðkenni og kanningar
Kyknubroytingar í lívmóðurhálsinum geva eingi sjúkueyðkenni. Tað er við øðrum orðum ógjørligt sjálv at føla, um ein hevur kyknubroytingar. Tær kunnu einans finnast við at taka kyknuroynd frá lívmóðurhálsinum í samband við undirlívskanning.


text:
Ungdómsdeildin: Nú nærkast til kappingarbyrjan
TB | 27/02/17
Nú nærkast til kappingarnar hjá teimum ungu fara at byrja. Tey fyrstu kappingaryvirlitini fyri yngru deildunum eru nú sendar feløgnum.
U17 gentur luttaka sum felagsliðið SB í ár. Kappingin hjá teimum fer av bakkastokki 11. mars, tá skal SB taka ímóti MB. U17 gentur fara í summarfrí 24. juni og kappingin byrjar aftur 12. august. Kappingin endar 30. september.
U16 drongir luttaka eisini sum SB. Hendan kappingin byrjar 18. mars, tá vitja verður hjá Giza Hoyvík. Summarfrí verður frá 17. juni til 12. august. Kappingin hjá U16 drongjum endar 22. oktober.
Meira verður seinni um hinar deildirnar so hvørt sum tað verður almannakunngjørt frá Fótbóltssamband Føroya.


text:
Ferðslutrygd og Trygd móti rúskoyring
10-07-2017
Sól, summar og hugni merkir fyri summi øl, vín og aðrir drykkir. Tíverri eru tey, ið gloyma at lata bilin standa, tá tey hava smakkað sær á. Flestøll venda sær frá rúsdrekkakoyring. Kortini er tað eitt kent fyribrigdi. Tað kann vera langt frá hugburði til atferð. Tí leggja Ferðslutrygd og Trygd aftur orku í at minna á, at tað er serliga umráðandi at hugsa seg væl um, tá vit skulu heim eftir at hava skálað við vinfólki.
Eins og til onnur átøk hjá Ferðslutrygd, ger løgreglan rúskanningar, meðan átakið er.
Rúsdrekkakoyring ikki góðtikin millum manna
Flestøll taka frástøðu frá rúsdrekkakoyring.
- Okkara hugburðskanningar vísa, at tað støðugt eru 94-96% av føroyingum, sum siga seg ongantíð koyra við promillu hægri enn 0,2, og tey fáu prosentini siga seg gera tað sjáldnari enn einaferð um árið. Næstan øll eru eisini samd um, at rúsdrekkakoyring hevur stóran týdning fyri talið á álvarsligum ferðsluvanlukkum. Harumframt siga 85% seg heilt vist vilja royna at forða rúsdrekkakoyring, um tey síggja ein, sum ætlar at koyra ávirkaður. Hetta vísur alt, at fólk ikki góðtaka rúsdrekkakoyring, sum er at fegnast um. Kortini verða fólk javnan tikin við ov høgari promillu, og álvarsligar vanlukkur henda. Hóast støðan er munandi batnað seinastu árini, er kortini neyðugt, áhaldandi at virka fyri at avmarka vandan, sigur Brynhild Høgandóttir úr Ferðslutrygd.
Ein skeiv avgerð kann broyta nógv … kanska alt
Við átakinum, sum verður sjónligt á internetinum og við plakatum á skeinkistøðum og aðrastaðni, minna Ráðið fyri Ferðslutrygd og Trygd á at steðga rúsdrekkakoyring. Øll kunnu vit gera mun. Umframt sjálvandi bilførarar, kunnu tey, sum eru rundan um, eisini gera sítt til at forða øðrum at seta seg við róðrið við promillum.
- Summarið er ein lívsjáttantið árstíð við góðveðri og frítíð, har fólk koma saman, og har rúsdrekka onkuntíð er uppií. Fyri at fyribyrgja, at veitslurómin endar við ferðsluvanlukku, vilja vit fegin vera við til at fyribyrgja. Tí stuðla vit aftur hesum átakinum, so vegirnir gerast tryggari, sigur Janus Thomsen, stjóri í Trygd.
Fá plakatir og klisturmerki frá RFF
Í sambandi við átakið eru framleiddar plakatir og klisturmerki, sum fólk kunnu heinta hjá RFF. Til ber eisini at skriva ella ringja, og fáa klisturmerki send. RFF ber skeinkistøðum plakatir og klisturmerki, soleiðis at hesi kunnu taka undir við átakinum. Eisini ber til at prenta út A4-plakatir av rff.fo, har eisini fíla er tøk til skíggjar - bæði at nýta til privatar veitlsur ella tiltøk.
Ert tú koyringarfør/ur?
Tað kann kennast trupult at tosa ein ávirkaðan upp í lag at lata bilin standa. Ikki minst, um tú ivast, hvussu nógv hann/hon hevur drukkið. Men tú skalt minnast til, at forðar einum at koyra ávirkaður, gert tú honum eina stóra tænastu.
« Aftur


text:
Konsert í Smæruni 1. juni 2017
- DAGFØRD MÁNADAGIN, 12 JUNI 2017 22:44
Hósdagin 1. juni 2017 kl 20 høvdu vit várkonsert í "Smæruni", sum er tann nýggja høllin. sum Starsmannafelagið hevur umbygt. Í ár var meiningin at vera við á mentanarnáttini, men tað misseydnaðist. Tí fluttu vit konsertina ein dag fram, frá 2. juni til 1. juni - og vit vóru so hepnir at kunna flyta konsertina frá Müllers Pakkhúsi til nýggju høllina í Smæruni, sum Starvsmannafelagi hevur "umvælt", ella rættari: bygt av nýggjum. Ein spennandi høll, sum kanska kann blíva ein alternativ konserthøll.
Tíðindaskriv
Várkonsert við Tórshavnar Manskóri í Smæruni
Hesi seinastu mongu árini hevur Tórshavnar Manskór havt eina árliga várkonsert, tá sangárið er við at nærkast endanum. Undanfarin ár hevur konsertin millum annað verið hildin í Norðurlandahúsinum og í fjør var konsertin hildin saman við sveisiska Männerstimmen Basel.
Í ár verður Tórshavnar Manskór tó einsamalt á palli, tá konsertin byrjar í nýggju hølunum hjá Starvsmannafelagnum í Smæruni klokkan 20.00 í annaðkvøld 1. juni.
Kórið hevur 16 ymiskar sangir á skránni í annaðkvøld, og spenna teir á allan hátt rættiliga viða.
Tórshavnar Manskór hevur nú 31 ár á baki. Tað varð stovnað av Bjarna Restorff og Kára av Reyni í 1986 og hevur líka síðan vant og framført regluliga. Bæði her heima og uttanlands. Kórið hevur verið á nógvum uttanlandsferðum, tann seinasta var í fjør, tá kórið var við til 100 ára haldið hjá íslendska manskórinum Fostbræður. Tá skipaði íslendska kórið fyri stórum tiltaki í Hørpu í Reykjavík, har 23 manskór luttóku, og eitt av teimum var Tórshavnar Manskór.
Várkonsertin í annaðkvøld er onnur konsertin hjá Tórshavnar Manskóri í ár. Tann fyrra konsertin var, tá Tórshavnar Manskór og Havnar Hornorkestur skipaðu fyri felags konsert í Læraraskúlanum seinast í februar mánaði. Eitt tiltak, sum eydnaðist serstakliga væl.
Tað ger várkonsertin vónandi eisini. Teir báðir kórleiðararnir, Bjarni Restorff og Kári Bæk, hava sett saman eina rættiliga fjølbroytta og áhugaverda skrá, og hana sleppa áhoyrararnir at hoyra í Smæruni í annaðkvøld.
Við kórkvøðu
Tórshavnar Manskór
Eg og Kári Bæk høvdu funnið 16 sangir sum vit skuldu framføra og inn ímillum sangirnar segði Mads A. Winther nøkur orð. Av tí, at høllin fyrst og fremst er er til fyrilestrar, og tí hevur sera lítlan eftirklang, máttu vit fáa Hans Andor Johannesen at seta eitt sindur av elektriskum klangi á. Úrslitið var bara heilt hampuligt, tað søgdu í hvussu so er fleiri av teim 120 áhoyrarunum sum vóru í salinum og lurtaðu.
Her er onkur mynd úr høllini
View this photo set on Flickr
http://manskor.fo/index.php?option=com_content&view=article&id=24%3Akonsert-i-smaeruni-1-juni-2017&catid=2%3Atiltok&Itemid=17&lang=fo#sigProId3a565445f6
Vil tú síggja myndirnar á Flickr, so trýst her!
og skráin sæst her:


text:
Ísland er heimsins fimtastørsta oyggj og heimsins norðasta tjóðveldi. Ísland er háslætti á Norðuratlantshavsryggi. Norskir niðursetumenn nomu Ísland um somu tíð sum Føroyar. Eins og Føroyar var Ísland fyrst undir norskum og seinni undir donskum ræði, men í 1944 var tjóðveldið Ísland stovnsett. Ísland er nútíðar samfelag, við góðum sambandi við umheimin, bæði loftvegis og eftir sjónum. Veðurlagið í Íslandi er ógvuliga skiftandi, og høvuðsvinnan er fiskivinna. Landbúnaður og ferðamannavinna eru týðandi vinnugreinir. Í Íslandi eru nógvir stórir skriðjøklar og eini 30 virkin gosfjøll eru í landinum, t.d. Hekla, og uml. fimta hvørt ár er okkurt rættiligt eldgos. Mikil hiti í undirgrundini elvir til, at heitt vatn rennur og spríkir upp úr jørðini. Ongastaðni í heiminum eru so nógvar heitar keldur sum í Íslandi, og í mongum býum verður heita vatnið nýtt til bíliga og reina orku at hita hús við. Millum tær mongu íslendsku hondskriftirnar er Føroyingasøga.
Annar hvør íslendingur býr í Reykjavík, sum er høvuðsstaður landsins. Reykjavík er við Faksaflógva, er stórur havnarbýur og mentanarmiðdepil landsins.
Ísland liggur á Miðatlantsrygginum. Her koma tvær stórar plátur í jarðarskorpuni saman. Eftir hesum ryggi rennur altíð grótbræðing úr undirgrundini upp gjøgnum rivur í havbotninum. Tí broytist havbotnurin støðugt, og nýtt land verður til. Hvørt ár verður Ísland tveir sentimetrar breiðari, tí báðar pláturnar taka seg sundur. "Gloppið" millum pláturnar fyllist við storknaðari lava. Fyri 200 mió. árum síðan - væl áðrenn Ísland varð til - fóru báðar pláturnar at reka hvør sín veg. Tá var landfast millum Grønland og Noreg.
Bíliga orkan í Íslandi kemur ikki bara úr teim heitu keldunum. Í nógvum áum eru høgir fossar. Vatnorkan verður brúkt í ravmagnsverkum. Gullfossur verður sagdur at vera vakrasti fossur í Íslandi. Fossurin er 32 m høgur. Hægsti fossur í Íslandi, Háifossur, er 122 m. Meginparturin av íslendska ravmagninum fer til at vinna aluminium úr aluminiumsmálmi. Aluminium er landsins mesta innflutningsvøra.
Fýra stórir jøklar eru í Íslandi. Størstur er Vatnajøkul á Suðurlandinum, o.u. 9.000 km2. Hinir eru Hofsjøkul, Mýrdalsjøkul og Langjøkul. Smærri jøklar eru eisini, t.d. Snæfellsjøkul á Vesturandinum. Jøkulsfóturin skríður omaneftir, grevur fyri sær og á tann hátt myndar hann landslagið. Tá ið kavin bráðnar um summarið, eru áirnar stórar. Í 2010 goysti Eyjafjallsjøkul, og legði øskuskíggj frá hesum gosi flogferðsluna í Evropa lamna í fleiri vikur. Í 2011 var evropeisk flogferðsla aftur órógva av øsku, hesa ferð frá gosinum Grímsvøtn.
Íslendska rossið var í øldir álitið, tá ið menn skuldu fara bygdanna millum og upp um fjøll. Hetta rossaslagið er bæði treyst og raskt og dugir so sera væl at fóta sær.
Hesi seinnu árini hava íslendingar lagt stóran dent á at bøta um vegirnar millum bygdir og býir. Nú eru flestu vegirnir asfalteraðir. Strendurnar eru o.u. 5.000 km til longdar, og flestu havnir hava regluligt samband við strandfaraskipum. Íslendska flogfelagið Flúgleiðir (Icelandair) hevur regluligt ferðasamband við Evropa og Amerika. Einir 100 flogvøllir eru í Íslandi. Úr Føroyum eru 2 tímar at flúgva til Reykjavíkar við British Aerospace flogfari hjá Atlansflog .
Seinnu árini hevur rock tónleikabólkurin Sigur Rós, saman við songkvinnuni Bjørk, gjørt vart við seg á alheims tónleikapallum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Reykjavík
Vídd: 103.000 km2
Fólkatal: 311.058
Alment mál: íslendskt
Átrúnaður: kristindómur 96%, aðrir 4%
Stýrðislag: fólkaræði, fleirflokkaskipan
Gjaldoyra: íslendsk króna


text:
Á hesi temasíðu er evnið holocaust. Á síðuni eru almennir upplýsingar, undirvísingarupplegg og slóðir til tilfar í Námi at brúka í skúlanum.
Tað var undir seinna heimsbardaga, at umleið 6 milliónir jødar umframt fólk frá øðrum minnilutabólkum, so sum samkynd, vórðu dripin. Hetta verður kallað holocaust.
27. januar minnast vit holocaust. Henda dag í 1945 fríaði Reyði herurin hjá Sovjettsamveldinum jødarnar og onnur kúgað fólk úr týningarleguni Auschwitz.
Hetta undirvísingaruppleggið vendir sær til næmingar og lærarar í hádeild. Evnið er kríggj og sensurur í myndlist við dømi í list hjá týsku Käthe Kollwitz (1867-1945).
Tið:
4 tímar (2 dupulttímar)
Tilfar:
Leitið fram grafiska list og standmyndir á netinum, sum Käthe Kollwitz hevur gjørt. Býarbókasavnið hevur nakrar bøkur við list hjá Käthe Kollwitz.
Bíleggið ein listfrøðing ella eitt lokalt listafólk at siga frá um politiska list og um sensur við støði í virkseminum hjá Käthe Kollwitz.
Undirvísingargongd:
1.-2. tími:
"Nie Wieder Krieg", aldri aftur kríggj, sigur tekningin hjá týsku Käthe Kollwitz. Setið tykkum í hennara stað: Hon upplivdi fyrra heimsbardaga og varð so skakað av krígnum, at hon fór at tekna, mála, prenta og gera standmyndir móti kríggi og órætti. Tá nasistarnir komu til, misti hon allar uppgávur og slapp ikki at sýna fram. Í listini brúkti Käthe barnaminni um krígsins ræðuleikar. Í einum savni í Berlin er bara ein standmynd inni. Tað er syrgjandi mamman við deyða soninum í føvninginum, sum sæst til vinstru. Käthe Kollwitz gjørdi hana. Takið støðu til, um persónlig inspiratión kann elva til stóra list. Síggja vit inspiratiónina í verkunum? Greið stutt frá um tey verk, sum tit velja at hyggja eftir.
3. tími:
Í Føroyum eru eisini listafólk, sum brúka barnaminni ella onnur ytri viðurskifti, sum síggjast aftur sum symbol í listini. Kannið listina hjá Sigrun Gunnarsdóttir í Kristni 4, bls. 14-15, og greinið, hvussu hon brúkar listina at lýsa skapanina í Bíbliuni. Onnur listafólk at kanna fyri at fáa eyga á ein íbornan symbolikk eru Oggi Lamhauge, Øssur Johannesen, Marius Olsen og Edward Fuglø.
4. tími:
Bíleggið ein listfrøðing ella eitt lokalt listafólk at siga alment frá um politiska list og um sensur við støði í verkunum og virkseminum hjá Käthe Kollwitz.


text:
Tomat súpan - sterk og lekkur
Hilda Torkilsdóttir Mikkelsen hevur lagt hesa uppskriftina út
20. oktober, 2010
Atkvøður:
Tilfar
3-4 gularrøtur
4 medium stór eplir
4 hvítleyks bátar
1 stóran leyk
2-3 piri-piri (turkað chilli)
1 tsk av basilikum
1 tsk av oregano
1 ds av fl.tomatum
1 ds av tomatkoncentrat
1 urteboullion terning
1 litur av vatni
2 spsk av matolju
ein góðan
80 minuttir at gera
Uppskriftin er til 4-6 persónar
Mannagongd
Flys grønmeti og sker tað í grovar terningar. Hita oljuna og svitsa terningarnar. Tilset síðan tomatirnar, basilikum, oregano, vatni og boullionterningin. Til síðst verur "tað gamla" víni tilsett, saman við piri-piri sum tú knúsar ml.fingrarnar í tí tú ti


text:
Snorri Brend
30.11.2014 - 07:47
So er fyrsti sunnudagur í advent og jólini stunda veruliga til.
Børnini eru serliga spent, og tí hevur BUBU pyntað og hugnað um í húsunum í Kunoy og fingið gestir á gátt. Sí sjónband niðanfyri.
Her fortelur BUBU jólasøgur, hoyrir gestirnar syngja og endar so við einum góðum hyggjuráðum.
Søgurnar snúgva seg flestu um børn og eisini foreldur teirra. Tær eru jólaligar og hava eisini ein góðan jólaligan boðskap, sum saman við teimum frálíku sangarunum, ið vitja BUBU.
Adventsløturnar hjá BUBU er ein liður í at menna føroyskt tilfar og at fortelja góðar søgur, og hoyra góðar sangir nú um jólini. Tað verður løgd út ein nýggj adventsløta hvønn sunnudag í advent.
- So kaga innar og stilla av eina løtu saman við børnunum, ella ommu/abba børnunum, sigur klovnurin BUBU.
Í hesi fyrstu sending - vitjar bólkurin T.O.S. saman við nøkrum fittum gentum, og framførir ein nýggja jólasang, í røttum T.O.S. stíli.


text:
Ari av Rana
01.11.2017 - 11:44
Tað er ikki rætt sum løgreglan sigur, at Peter Madsen hevur sagt at Kim Wall doyði av kolsúrniseitran. Hetta sigur sakførarin hjá Peter Madsen, Betina Hald Engmark, sambært DR.
Hon hevur skriva til løgregluna, og klaga um at løgreglan sigur hetta, men hon hevur ikki fingið nakað svar. Tí fer hon alment út fyri at fáa hetta rætta. Engmark sigur, at Madsen ikki kennir til og ikki hevur úttala seg um hvussu svenska tíðindakvinnan doyði.
Peter Madsen sigur seg hava verið á dekkinum, tá Kim Wall doyði. Hann hevur fortalt, at undirtrýst var í kavbátinum, og at har var fleiri útstoytsgassir, og at eitt av gassunum var kolsúrevni. Tó leggur sakførarin dent á, at Peter Madsen ikki veit hvussu nógv var, og um tað var nokk til at drepa Kim Wall.


text:
Sverri Egholm
11.05.2017 - 20:42
Galaxy elvir ikki til høvuðbrýggj hjá bara Strandferðsluni. Suðuroyingar eru sjálvandi merktir av, at ferjan í gjár og í morgun mátti avlýsa túrar.
- Í dag sigldi Galaxy norður, men hetta er einasti túrur í dag – eisini hóast upptøkur frá ferðafólki umborð vísa, at veðrið er gott og at kalla ongin alda er, verður skrivað á Suðuroyarportalinum.
- Í øllum førum, so eru nógvir suðuroyingar og ikki minst nógv ferðafólk, sum ætlaðu at halda langt vikuskiftið í Suðuroynni, “fangaði” í Havn og noyðast á hotel ella í gistingarhús, tí umborð á Galaxy, har fólk kunnu leiga kømur í kvøld, er alt longu fult.
Strandferðslan hevði fingið avtalu í lag við Atlantsflog um at tyrlan fór at flúgva fólk, sum skuldu umvegis Vága Floghavn, men hetta hevur heldur ikki gingið sum æltað, skilst.
- Ferðaseðlar vórðu eisini keyptir við tyrluni, men eftir at hava bíðað í fleiri tímar (tí tyrlan varð útkallað til neyðstøðu) og tyrlan endiliga kom aftur í Vága Floghavn, fingu tey at vita, at tyrlan hóast alt ikki fleyg, tí Galaxy var farin av Krambatanga.
Sambært Suðurrás, vóru fólkini víst til bussar, sum ókeypis koyrdu tey til Havnar. Men úr Havn sleppa tey ikki, tí Galaxy siglur ikki meira.
Stranferðslan hevur boðað frá, at Galaxy siglur av Havnini á Krambatanga klokkan 6 í morgin árini og klokkan 10 til Havnar aftur.


text:
Niels Petersen
01.03.2017 - 17:38
Ítróttur > Ítróttur > Fótbóltur
Sambært Norðlýsinum kunngjørdi Jógvan Skorheim, borgarstjóri í Klaksvíkar kommunu á samkomu í felagshølinum hjá Klaksvíkar Bóltfelag í gjárkvøldið, at arbeiðið uppá nýggja áskoðaraskýlið við Djúpumýru byrjar í apríl.
Nýggja skýlið verður kallað Bláa Skýlið, og lendisarbeiðið byrjar í apríl. Útgravingin byrjar síðani í september, kunngjørdi borgarstjórin.
KÍ hevði eina samkomu fyri sínum størstu sponsorum í gjárkvøldið. og sambært Norðlýsinum fortaldi borgarstjórin millum annað hvat rørir seg í býráðnum viðvíkjandi ítróttarligum kørmum.
Tað var í oktober í 2016, at endalig játtan kom frá kommununi um, at byggingina av skýlinum, á samkomuni í gjárkvøldið kom fram, at Bláa Skýlið væntandi stendur liðugt í august 2018.
Tað er Arkitektavirkið Fuglark sum hevur staðið fyri arbeiðinum, at gera eina heildarætlan fyri útbyggingini av Djúpumýru.
Les eisini: Djúpamýra skal uppstigast til altjóða leikvøll


text:
Nýggj bankatænasta: Swipp - flyt pening millum fartelefonir10-03-2014
Nú verður ólíka lættari at flyta pening. Við Swipp ber til at flyta pening av kontu hjá tær á kontu hjá øðrum - at swippa - bert við at kenna fartelefonnummarið hjá móttakaranum
Slepp undan troti03-03-2014
Nýggjur møguleiki í Netbankanum hjálpir tær at sleppa undan troti í sambandi við fastar flytingar
Opið hús fyri ung á deildini í Miðvági18-02-2014
Fríggjadagin 21. feb. kl. 15-16 verður opið hús fyri ung á deildini hjá Eik í Miðvági
Stella Polaris - klaverúrmælingur hevur fylgispælið11-02-2014
Ein av kendastu donsku klaverleikarunum, Rikke Sandberg, hevur átikið sær klaverfylgispælið hjá næmingunum, sum fara at kappast í Stella Polaris tónleikakappingini. Vertur verður Ólavur Jakobsen
Bragdið, Eik og Tryggingarfelagið gjørt avtalu30-01-2014
Ítróttarfelagið Bragdið hevur gjørt 2 ára samstarvsavtalu við Eik og Tryggingarfelagið Føroyar


text:
Tá ið eg var sjey ára gomul, gekk eg í skúla í Sandavági. Á loftinum í skúlanum var ein pinkalítil íbúð, har húsavørðurin búði. Fornavnið kendi eingin. Hann æt bara Høj. Høj var danskari og rættiliga tjúkkur. Hann var ein serlingur og búði einsamallur. Hann var altíð blíður. Og so roykti hann sum ein skorsteinur. Hann hevði altíð pakkar av bíligum tubbaki á borðinum saman við tunnum, hvítum sigarettpappíri og einari rullumaskinu úr reyðum plastikki. Hann hevði eisini ein frystara fullan av jarðberjaísi.
Eg vitjaði ofta Høj í fríkorterunum, tí hann var stuttligur og tann einasti, eg kundi tosa danskt við í skúlanum. Og við tað at hann elskaði royk, og eg elskaði ís, gjørdu vit eina avtalu: Hann helt, tað gekk ov striltið at rulla ball við sínum tjúkku fingrum, so hann lærdi meg at rulla. Og fyri tíggjunda hvørt ball fekk eg ein jarðberjaís. Tað hevði sjálvandi við sær, at eg rullaði sum eitt ørt. Skjótari og skjótari og fleiri og fleiri, meðan eg stappaði ísar í meg. Høj guvaði sum brent. Og alt var loyniligt. Tí eg visti, at mamma aldrin hevði loyvt mær so nógvar ísar. Høj og eg hildu tí eitt mánaðarlangt gildi fult av royki, jarðberjaísum og donskum møsni, sum eingin reiðiliga visti av. Tað var herligt. Inntil tann dagin, Høj ikki læt hurðina upp longur. Eg bankaði uppá í fleiri dagar. At enda spurdi eg læraran, um hann visti, hvar Høj var blivin av. ”Høj er deyður”, svaraði hann. ”Men hví?”, spurdi eg. ”Hann roykti alt ov nógvar sigarettir, og sigarettir drepa, góða”, svaraði hann. Hann gav mær eitt vinarligt herðaklapp og gekk víðari.
Av!
Eg var vís í, at eg hevði tikið lívið av Høj við mínum rúgvum av sigarettum og grammleika eftir jarðberjaísi. Eg gekk runt í bygdini í fleiri mánaðir sum ein alstórur lítil syndari – og eg tordi ikki at fortelja tað fyri nøkrum. Eg ivaðist ikki í, at eg fór at verða avdúkað sum mordari og fáa herviliga revsing. Og eg helt meg síggja hamin av Høj allastaðni: Í skúlavindeygunum, aftanfyri tubbakshillina í handlinum og í frystaranum við ísi. Reikandi millum gravsteinarnar á kirkjugarðinum. Og sitandi á songarstokkinum, tá eg svav – altíð við einum av mínum sigarettum millum fingrarnar. Tað var ræðuligt.
Tað torføra kynstrið
Eg kundi ivaleyst gingið runt við mínum egna deyðstabu í áravís, hevði tað ikki verið, tí føroyingar duga so einastandandi væl tað torføra kynstrið: At tosa um deyðan. Tey tosa helst ikki um hann. Tey nevna hann bara sinniliga. Og tí eri eg takksom fyri at vera uppvaksin í Føroyum. Tí hóast eg fekk mína fyrstu ófjálgu roynd við deyðanum haruppi, so var hann tað natúrliga sambandið, sum føroyingar hava til deyðan, ið eisini bjargaði mær. Umleið eitt ár aftaná “morðið” á Høj fingu familjan og vinirnir varisliga lirkað loyndarmálið úr mær, uggað meg og hjápt mær. Tíbetur. Tí hjá einum barni var ikki lætt at vita, at Høj sjálvur valdi at roykja, og at tað var ikki eg, sum noyddi hann. Og at deyðin kann vera sjálvvoldur, óuppiborin ella bara “aldursborin” – og undir øllum umstøðum óumberiligur.
Nú búgvi eg í Danmark. Og til samamberingar tykist danskarum so fjarir og bangnir fyri deyðanum, at tað verður eitt fyribrigdi, ið bara hendir grannanum, og sum eingin torir at tosa um. Sorgin er tí kanska heldur ikki nakað, sum danskarar hjálpa hvørjum øðrum nóg væl við. Í Føroyum tekur tú har aftur ímóti lut í deyðanum longu frá barnsbeini. Børn eru og vitja tey eldru á ellisheimum og sjúkrahúsum. Og børn eru javnan við foreldrunum og fylgja. Sjálvandi kann tað vera tungt hjá einum barni. Men tað ber við sær, at tú lærir at taka eina rættiliga beinleiðis støðu til deyðan á ungum aldri. Tað hevur eisini við sær, at ung knýta sera sterk bond til tey eldru, og tey kunnu spegla sær í teirra lívsroyndum. Aldurdómurin og deyðin verða tí ikki ein ótti, men ein realitetur, ið kann taklast. Nakað, sum tú ærir og virðir. Tað sæst eisini aftur í teimum føroysku gravarferðarsiðunum.
Føroyski mammubeiggi mín doyði nýliga, 80 ára gamal. Tað varð lýst í kringvarpinum, sum øll andlát í Føroyum verða. Systrar hansara, teirra millum mamma, hittust í Havn og gjørdu eina persónliga børubukett. Tær grótu um hann, fingu sær eina øl og mintust hann. Dagin eftir fóru tær í kapellið saman við familjuni. Kistan stóð opin, so tey, ið vildu, kundu síggja hann og nema við hann fyri seinastu ferð. Tá ið lokið varð lagt á, skrúvaðu tey hvør sína skrúvu fasta. Og tey bóru kistuna út í bilin, sum koyrdi yvir í kirkjuna. At fleiri hundrað fólk fylgja í Føroyum, er ikki óvanligt. Meðan tú í Danmark kann sita og ivast leingi í, um tú kendi tann deyða nóg væl til, at tú “átti” at møtt upp til gravarferðina, halda føroyingar seg ikki aftur – heldur ikki, tá ið mammubeiggi mín fór til gravar, tá ið eini 350 fólk savnaðust í kirkjuni. Hvør tann einasti fór fram og legði hondina á kistuna í nøkur sekund fyri at siga farvæl og senda eina persónliga heilsan innantanna til mammubeiggja mín. So vendu tey sær á og heilsaðu uppá tey avvararðandi á fremsta bonki. Tey funnu sín sess, og øll sungu sálmar og sangir, so takið næstan fór á flog. Tá ið fylgið gekk aftan á líkbilinum út á kirkjugarðin, steðgaðu fólk, ið vóru til gongu, og fólk fóru úr bilunum, sum komu framvið, og øll stóðu still við foldaðum hondum í virðing, inntil fylgið var farið framvið. Eisini hetta er siður. Og tað er vakurt.
Tað eru ikki so nógv ár síðani, at gravarferðarfyritøkur komu til Føroya. Um mammubeiggi mín var deyður fyri ta tíð – og úti á bygd – er tað møguligt, at avvarðandi sjálvi gróvu grøvina og syrgdu fyri øllum formalitetum. Nærri deyðanum kemur tú neyvan í lívinum.
Meira enn eitt RIP
Hóast summir siðir í sambandi við gravarferðir verða broyttir sum frá líður, haldi eg, at teir eru verdir at hugsa um. Tað er møguligt, at tað bara letur seg gera, tí Føroyar eru eitt lítið samfelag, har flest øll kennast, og børn og gomul tosa saman, vitja hvønn annan og síggjast alt lívið. Men kortini. Føroyingar hava í sambandi við deyðan nakað dýrabart, sum eg haldi, at nútímans stórbýardanskarin hevur mist. Ið hvussu er hevur deyðaangistin ikki rættiliga krøkt seg í ríkisborgararnar har norðuri – og tað vóni eg heldur ikki, hann fer at gera.
Eg sigi ikki, at deyðin er lættur, hvørki í Føroyum ella í Danmark. Eg helt til dømis ikki, at tað var lætt, tá ið Høj doyði. Og so sanniliga ikki, tá ið mammubeiggi mín doyði. Tað veldst sjálvandi altíð um, í hvørjum líki deyðin kemur, og nær hann kemur. At missa ein 80 ára gamlan er sjálvsagt nakað heilt annað enn at missa eitt átta ára gamalt barn. Eg hugsi bara, at danskarar kunnu læra av føroyingum. Taka deyðan inn til sín. Læra at liva við honum. Og kanska seta fleiri orð á kenslurnar enn eitt RIP á Facebook. At deila sína samkenslu, sína sorg og sín miss er eingin skomm – tvørturímóti.


text:
Vit hava innflutt fyri 13% meira fyrstu tríggjar ársfjórðingarnar í ár samanborið við í fjør. Tað er 600 mió. kr. meir enn sama tíðarskeið í fjør, upplýsir Hagstova Føroya.
Innflutt er munandi meira av akførum. Har er vøksturin 24% ella 74 mió. kr.
Til beinleiðis húsarhaldsnýtslu er vøksturin 7%. Har er tað serliga tær hálvdrúgvu og drúgvu nýtsluvørurnar (m.a. innbúgv og búnýti), sum vit hava keypt meiri av, meðan vøksturin av mat- og drekkivørum er 5%.
Vit hava brúkt 42% meir uppá brennievni samanborið við í fjør, og er tað serliga oljuprísurin, sum er orsøkin til tað. Samlaða nøgdin av brennievni er vaksin 14%.
Kelda og lesið meira HER


text:
Í dag verður framløgudagur hjá Fiskivinnuroyndum hildin í hølunum hjá Vinnuháskúlanum í Nóatúni.
Fiskivinnuroyndir er ein játtan, ið verður nýtt til verkætlanir, sum fiskivinnan og granskingarstovnar taka stig til einsæris ella í felag. Árliga eru einar 20 til 30 verkætlanir í skipanini hjá Fiskivinnuroyndum.
Í dag verða úrslit frá nøkrum av verkætlanunum løgd fram, umframt at aðrar framløgur eisini eru á skránni. Útlendskir fyrilestrarhaldarar eru Sigridur Thormodsdottir, sum er senior ráðgevi í Nordisk Innovation Center, sum hon m.a. fer at røða um, og Sigurjón Arason, sum er deildarleiðari hjá Matis í Íslandi. Hann fer eitt nú at tosa um, hvussu vit fáa sum mest burturúr allari rávøruni, sum kemur upp á land úr havinum.
Framløgudagurin, sum byrjaði kl. 9 í morgun, er býttur í tveir høvuðspartar. Fyrrapartin er evnið ”Reiðskapsloysnir og oljusparing”, og seinnapartin ”Framleiðsluloysnir á landi”.
Tað ber til at síggja skránna fyri dagin á heimasíðuni hjá Fiskimálaráðnum, www.fisk.fo


text:
Nýggjastu tíðindini
Melda til tíðindabræv
Tíðindi - 14. apríl 2017
NSÍ, B36, KÍ og HB hava tryggjað sær pláss í hálvfinalunum í kappingini um Løgmanssteypið. Her ber til at síggja øll málini í fjórðingsfinalunum, ið vórðu spældar skírisdag
Skírisdag, hósdagin 13. apríl, vórðu fjórðingsfinalurnar í kappingini um Løgmanssteypið spældar. Og við sigri á ávikavist TB/FCS/Royn, Víkingi, ÍF og EB/Streymi, hava NSÍ, B36, KÍ og HB spælt seg víðari til hálvfinalurnar í kappingini.
Hálvfinalurnar verða spældar 10. og 25. mai. Finalan verður á Tórsvølli leygardagin 26. august.
Í FSF Varpinum ber til at síggja øll málini í fjórðingsfinalunum.


text:
16. oktober 2017
Myndir: Jan Sørensen
Sunnudagin vunnu vit trygt á KÍF.
Tað vóru tvey lið í hvør sínum enda av stigatalvuni, ið hittust í Hoyvíkshøllini sunnudagin.
H71 kundi við sigri taka fremsta plássi aftur frá Team Klaksvík, samstundis sum KÍF enn einki stig hevði vunnið hetta kappingarárið.
Tí mundi H71 vera favorittur til heimadystin, eisini tí at kollfirðingar vóru nakað skerdir, við skaða til eitt nú Andrias Nielsen. Hetta hevði við sær, at KÍF ongar lámar leikarar hevði í høgru síðu til hendan dystin, og tað kann vera ein stórur vansi við tí støði, sum føroyskur hondbóltur er á í dag.
H71 stillaði upp, soleiðis sum tað helst var væntað, við Leivi, Hilmar Leon, Mark, Hans Kára, Pæturi og Sigmundi Dahl í álopinum, meðan Niklas og Boas komu inn í verjustøðu.
At heimaliðið var favorittur sást ikki fyrstu minuttirnar.
KÍF skoraði fyrsta málið, áðrenn Hans Kári javnaði, og liðini fylgdust teir fyrstu sjey minuttirnar, har støðan var 4-4.
So gjørdu hoyvíkingar eitt hál og komu á 7-4 við Hans Kára og tveimum málum frá Mark, áðrenn kollfirðingar fingu svarað aftur til 7-5 eftir tólv minuttum. Síðani var málturkur í tríggjar minuttir, áðrenn Boas skoraði í skjótálopið.
KÍF svaraði aftur og fekk eisini steðgað einum álopi, men síðani bjargaði Ári væl, og Niklas kundi fara í skjótálop, har hann skoraði trygt til 9-6.
Hoyvíksverjan stóð væl nú, Pætur fekk økt til 10-6, og KÍF tók time-out.
KÍF nýtti ein part av time-outinum at seta eitt gott spæl upp. Teir byrjaðu dystin aftur við einum vøkrum dupultflúgvara, har fyrst vongurin bleiv sendur á flog, men í staðin fyri at skjóta, so legði hann ein bólt til høgra bakkin hjá KÍF, Magnus Müller, ið skoraði helst merkisverdasta málið í dystinum.
Júst Magnus Müller, ið spældi á høgra bakki, hóast hann skjýtur við høgru hond, var størsta málhóttanin hjá KÍF og helt mest sum sjálvur KÍF inni í dystinum.
Kollfirðingar fingu ikki tíð at fegnast um flotta málið, tí H71 spældi sum vant við fullari ferð niðan eftir vøllinum, og Leivur fekk økt aftur til 11-7.
Stutt eftir fintaði Mark seg væl ígjøgnum, men málverjin var tíverri fyri.
Tað tóktiskt, sum at H71 hevði tamarhald á dystinum, men tað eydnaðist fyrst áður nevnda Magnusi at sníkja bóltin í málið, áðrenn H71 aftur misti bóltin við einum váðamiklum innspælið, so KÍF kundi fara í skjótalop og gera støðuna til 11-9, samstundis sum Vilhelm varð rikin av vøllinum í tveir minuttir.
Tamarhaldið á dystinum tóktiskt slept, men hesum var Mark ikki samdur í, og smekkaði eitt knapt skot í handara horn. 12-9. Magnus svaraði aftur fyri kollfirðingar, áðrenn Pætur skoraði eitt vakurt mál úr
spískum.
Um hetta mundi varð Jóhan skiftur inn í málið, og hann stórbjargaði, tá kollfirðingar royndu seg, men fekk tó einki gjørt við tað, at Magnus enn einaferð fekk minkað um munin til 13-11.
Løtu seinni vísti Leivur, hvussu væl fyri hann er, tá hann undir stórum trýsti fekk sneitt sær á, og onkursvegna funnið Mark á strikuni, ið fekk brotskast og eina útvísing burturúr.
Pætur skoraði brotskastið og gjørdi støðuna til 14-11, eftir at slakir 27 minuttir vóru leiktir. Hoyvíkingar fingu vart fyri í næsta álopinum, og Niklas legði stórt trýst á í skjótálopinum og økti til 15-11, tá ein góður minuttur restaði í.
Stutt eftir fekk Boas eina útvísing, og Magnus kundi minkað um munin. Tíð var eftir á klokkuni hjá H71 at skora áðrenn hálvleik, og teir royndu seg við at taka málverjan út í undirtalsstøðuni. Hetta mundi kosta, tí bólturin varð mistur, og KÍF kundi skora í tómt mál, men teir vóru ikki nóg skjótir so at Jóhan um reppi kom inn at bjarga í seinasta sekundinum. Sostatt var hálvleiksstøðan 15-12.
Eftir ein fyrsta hálvleik, har vit ikki høvdu sæð so nógv til skot frá Hilmari Leon, meldaði hann seg veruliga inn í dystin frá byrjan í aðru hálvu.
Eftir at Vilhelm fyri H71 og Magnus fyri KÍF høvdu skotið eitt mál í part, smekkaði Hilmar Leon eitt hoppiskot inn til 18-15. Magnus svaraði aftur, og tað sama gjørdi Hilmar Leon eftir skjótálop. 18-15.
Eftir ein mistan bólt slapp KÍF at skora í einum skjótálopi, áðrenn Hilmar Leon fintaði seg ígjøgnum til 19-16 í sjeynda minutti.
Var Hilmar Leon meldaður inn í dystin, so var tað nú Jóhan, ið helt, at hann eisini vildi vera við.
Fyrst bjargaði Jóhan, áðrenn H71 brendi, men líka legði Jóhan í. Hann bjargaði aftur, og sum um tað ikki var nóg mikið, so sendi hann ein perfektan bólt, ið datt niður í hendirnar á Pæturi, ið økti til 20-16.
Í næsta álopinum bjargaði Jóhan mín sann aftur, men hann fekk tó einki gjørt við, at KÍF skjeyt eitt brotskast í málið til 20-17. H71 gangnnýtti ikki møguleikan at økja, men stutt eftir fangaði Niklas ein bólt, ið hann sjálvur sendi í netið í skjótálopinum, soleiðis sum vit hava sæð rættuliga ofta í ár.
Stutt eftir hevði Jóhan aftur eina bjarging, men dømt varð fyri brotskasti. Ári kom inn at royna seg, og bólturin rakti stongina. Kollfirðingurin fangaði bóltin aftur, men Ári stórbjargaði.
Heldur ikki hesa ferð fekk H71 økt, og í staðin minkaði KÍF um munin til 21-18 eftir eitt innspæl.
Løtu seinni fekk H71 brotskast, men Pætur brendi tíverri, og KÍF dugdi at taka av og minkaðu til 21-19.
Hetta var enn ein løta, har ein sat við kensluni av, at dysturin var alt ov tættur í mun til spælið, og at tamarhaldið var slept.
Tað var tað ikki, sambært Hilmari Leon, Leivi og Jóhan, ið í felag syrgdu fyri at økja støðuna til 23-19. Hilmar Leon við hoppiskoti, Leivur eftir skjótálop, og Jóhan, ið helt fram at bjarga.
Hetta var støðan eftir einar seytjan minuttir, tá ein óheppin støða kom fyri.
Hilmar Leon fór í skjótálop, og tá hann leyp móti málinum, rann ein kollfirðingur í hann, so at Hilmar Leon varð sendur gjøgnum luftina og lendi hart.
Hetta var sjálvsagt ikki gjørt við vilja, men heldur ófantaligt í einari ráðaleysari roynd at steðga áleyparanum. Dómararnir valdu at geva reyða kortið, og fingu eingi mótmæli frá leikaranum, ið eisini kundi ugga seg við at Hilmar Leon ikki sá út til at hava fingið mein.
Brotskastið, sum úrslitaðist av hesum, varð brent av Leivi, og KÍF fekk í staðin skorað.
Innspælingar til strikuna hava vit sæð heldur lítið av hetta kappingarárið, men eftir nítjan minuttum fekk Sigmundur Nolsøe ein bólt, og fekk við miklari styrki snara sær og sett bóltin í málið.
Jóhan fekk enn einaferð steðgað einari skotroynd, og Mark skoraði eitt av sínum knøppu standandi skotum, áðrenn Hans Eli fekk minkað um munin til 25-21, og H71 tók time-out eftir 21 minuttum.
Hetta helst fyri at greiða leikaranum frá, hvussu tamarhaldið á dystinum skuldi haldast restina av dystinum.
Hetta riggaði væl, tí at leiðslan minkaði ikki niðurum fýra mál restina av dystinum.
Andor legði væl út eftir time-outið og skoraði úr spískum til 26-21. KÍF svaraði aftur, áðrenn Leivur fór í skjótálop til 27-22, og Mark síðani økti til 28-22. So at munurin var seks mál við bert seks minuttum eftir at leika.
KÍF eydnaðist at minkað um munin tvær ferðir, áðrenn Andor aftur skoraði úr spískum, og KÍF tók sítt seinasta time-out.
Hetta bragdaði í næsta álopi teirra, tá ið Hans Eli gjørdi støðuna til 29-25, og nú sást, at kollfirðingar fóru langt upp á vøllin at verja. Hetta var guff fyri Sigmund Nolsø, ið stóð einsamallur við einum manni, ið ongan møguleika hevði at verja fyri Sigmundi, og hann gjørdi tað til 30-25. Uppskriftin var tann sama løtu seinni, tá verjuleikarin á Sigmundi fekk útvísing.
Nú var dysturin avgjørdur, men Jóhan vildi seta krúnuna á eitt flott avrik, tá ið hann framdi eina framúr dupultbjarging.
Í seinastu sekundunum fangaði Andor ein returbólt, og skoraði til endaligu støðuna 31-25.
Sostatt eru H71 aftur ovast á stigatalvuni saman við Neistanum, ið tó hevur spælt ein dysti meira.
Tað er trupult at spáa um kappingina í ár, men vit kunnu bara fegnast um at vera ósigraðir fyrstu fimm dystirnar, og mugu vóna at halda fram at skava so nógv stig saman, sum til ber áðrenn jólini eru farin afturum, og stigatalvan veruliga byrjar at benda á, hvørji lið skulu berjast um tey stuttligu plássini.
Næsti dystur er sunnudagin 22. oktober móti StÍF á Skála.
Hetta verður ein sera trupul dystur, eins og tað nærum altíð er á Skála. Tí hevði tað verið sera gleðiligt, um hoyvíkingar funnu sær stundir at stuðla móti strandingum næsta sunnudag.
22. januar
22. januar
15. januar
11. januar
11. januar
30. desember
30. desember
28. desember
11. desember
11. desember
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
23. november 2013
Nøkur orð um Hoyvík og nøkur staðarnøvn í Hoyvík
Hoyvík er í stórum vøkstri. Fólkatalið í Hoyvík er nú farið upp um 3000, og enn verður nógv bygt her, so talið økist í hvørjum. Øll eru vit hoyvíkingar við felags ítróttafelag, kirkju og postnummarið. Bygdarmarkið er Hoydalsá, hóast vit nú eru partur av Tórshavnar kommunu. Summi hava búð her styttri og onnur longur, men vit eru øll góð við okkara bygd og standa saman um og vilja stimbra tað, ið eyðkennir bygdina.
Hoyvík er gomul bygd. Búsetingin Heima á Garði, har ið gomlu bóndahúsini standa, er fyrndargomul. Síðan kemur ein yngri niðursetubýlingur, ið verður nevndur Uttan fyri Garðar; hann er frá uml. 1835, og í 1908 varð Sanatoriið bygt í Hoydølum. Seinni varð studentaskúli bygdur her. Hoydalar fevna um Ovastu Hoydalar, Miðhoydalar og (Niðastu) Hoydalar. Í Niðastu Hoydølum – ella Hoydølum, sum tað vanliga verður nevnt – er m.a. studentaskúlin, í Miðhoydølum er Gróðurstøðin og Ovastu Hoydalar eru omanfyri; tær eru ein stórur grønur væl avveittur slætti. Meginparturin av Ovastu Hoydølum var í síni tíð ein stór trøð, ið Tróndur Hansen úr Havn legði inn í 1912 til búnaðarendamál.
Høy- kemur fyri sum fyrsti liður í nógvum norskum staðarnøvnum, t.d. Høyvik, Høyland, Høystad. Navnagranskarar í Noregi eru av teirri hugsan, at hesi støð upprunaliga hava verið slóttulendi, ið hava ligið til størri pláss. Seinni er staðurin bygdur, og navnið hevur hingið við. Alt bendir á, at landnámsmenninir tóku norska navngávusiðvenju við sær higar. Og tí er hugsandi, at Hoyvík og Hoydalar upprunaliga hava verið slóttulendi, t.e. garðar í nánd av Hoyvík hava helst sligið óveltar slættar her, áðrenn bygt varð.
Vert er at geva gætur hvørjar fyrisetingar eru rættar at nýta í sambandi við bygdarnavnið Hoyvík. Vit skulu nýta fyrisetingarnar í og úr, tá ið tað snýr seg um, hvar ein býr og hvaðan ein er ættaður, t.d. eg búgvi í Hoyvík, og eg eri úr Hoyvík. Um tað snýr seg um fyrisetingar í sambandi við flyting á staðið, so er orðingin t.d. eg fari niðan til Hoyvíkar, ella: koyrir hesin bussurin niðan til Hoyvíkar?
Tað eru ikki nógv staðarnøvn í Hoyvíkshaganum. Orsøkin til tað er, at fleiri ferðir eru øll fólkini farin av garðinum og nýggj eru komin í staðin. Hetta hevur havt við sær, at tað bert hava verið húskallar og arbeiðskonur, ið hava borið staðarnøvnini áfram. Men nógv staðarnøvn eru innangarðs, serliga heima á Garði og uttanum, tí har hevur nógv virksemi verið, og her hava fólkini á garðinum havt sína dagligu gongd.
Her skal verða nomið við nøkur staðarnøvn. Mong eru farin at nevna alt tað, ið ikki er partur av byggingin í Hoyvíkshaganum, ið er niðan fyri Hvítanesvegin, niðri í Gomlu Hoyvíkini. Tað navnið er ikki rætt, og vansin er her, at hetta navnið køvir øll tey margbroyttu staðarnøvnini, ið eru her frammanundan. Høvuðsnøvnini, ið nýtast skulu ístaðin, eru hesi: Heima á Garði og Uttan fyri Garðar.
Hetta skal greinast neyvari her:
Heima á Garði er har, ið bóndahúsini eru. – “Hvar er bóndahúsini” kann onkur spyrja. So er rætta svarið “Tey eru heima á Garði” (og ikki niðri í Hoyvíkini ella niðri í gomlu Hoyvíkini). “Hvar fara tit?,” kann onkur spyrja. Tá skulu vit svara “Vit fara ein túr heim á Garð” (ikki oman á Hovíksgarð ella oman í gomlu Hoyvíkina). – Einki eitur gamla Hoyvíkin. Hetta er Hoyvík – alt sum tað er. Sjálv víkin, ið er seinni liður í navninum Hoyvík, er stutt oman frá bóndahúsunum.
Eru tit stødd á økinum, har ið bóndahúsini eru, eitur tað ”Vit eru heima á Garði”. Standa tit í túninum við gomlu bóndahúsini, so eitur tað í túninum heima á Garði.
Eru tit í dalinum, sum vegurin gongur oman ígjøgnum vestan fyri Kýrberg, so eitur tað í Kýrdali.
Eru tit á leiðini, har ið fyrisitingarbygningurin hjá Fornminnissavninum er, so eru tit úti á Reyni.
Eru tit niðri í fjøruni, so eitur tað bara niðri í fjøruni (í Hoyvík) ella niðri í støðni (í Hoyvík). Um onkur loypur á sjógv at svimja, so verður svomið á Víkini – ella skal tað vera neyvari, eru onnur nøvn, t.d. á Sandeyganum.
Eru tit á lítlu atløgubryggjuni á uttara armi á Víkini, har ið ein breið gøta gongur oman, eru tit úti á Heljareyga. Navnið Heljareyga stavar frá einum holi í helluni. Tað er opið útundir, so sjógvurin í eyganum sýgur samstundis við alduni.
Tann partur av Hoyvík, ið stavar frá 1830-árunum, t.e. millum Keldugarðin og Hvítanesvegin, nevnist Uttan fyri Garðar. Navnið Uttan fyri Garðar hevur sín uppruna í, at henda trøð lá uttan fyri upprunaligu bøgarðarnar. Hon varð eisini nevnd Garðatrøðin, tí niðursetumaðurin laðaði vanligar seyðahøgar garðar um trøðna og ikki bakaðar garðar.
Gøtan oman til Havnar, ið gongur heiman av Garði, eftir Heygnum og oman í Hoyvíksvegin, nevnist Gamlivegur.
Tað er so lætt at nevna alt økið “niðri í gomlu Hoyvíkini”, men við hesum heiti kámast og hvørva tey veruligu staðarnøvnini. Heima á Garði er eitt so snøgt og vakurt navn, og hjáorðið “heima” sipar til, at hetta er elsti parturin av bygdini. Latið okkum halda fast í staðarnøvnini, ið eru so týdningarmikil, um tað skal bera til at greina neyvt, júst hvar vit eru stødd ella hvar vit fara ella siga neyvt, hvat stað tosað verður um. Nøvnini eru eisini ein rík kelda til okkara fortíð, bæði søguliga og siðsøguliga, ein dýrgripur eins og kvæðini eru tað, knýtt at søgu, søgn og siðsøgu.
Tað ber til at lesa meira her:
Lív og lutir. Frásagnir úr Hoyvík og av Hvítanesi eftir Janus Mohr. Tað eru kort við nøvnum aftast í bókini.
Staðanøvn í Hoyvík og Hoyvíkshaga eftir Marjun Simonsen. Próvritgerð á Fróðskaparsetri Føroya. Ritgerðin er til láns á Landsbókasavninum.
Marjun Arge Simonsen
---
Marjun Arge Simonsen hevur cand.phil.-prógv í norðurlendskum, serstakliga føroyskum, máli og bókmentum. Hon starvast í egnum virki, Orðafragd, har hon ráðgevur, týðir, rættlesur og hevur skeiðsvirksemi.
Umframt vanligari málfrøði og orðabókafrøði hevur hon stóran áhuga fyri staðarnøvnum sum granskingarevni. Í sambandi við part av útbúgvingini skrivaði hon í 1981 próvritgerðina “Staðarnøvn í Hoyvík og Hoyvíkshaga”.
Nakrar av greinum hennara eru at finna á ordafragd.com. Av álitisstørvum kann nevnast, at hon er formaður í Gøtunavnanevndini í Tórshavnar kommunu.
Tað er av hesum, at H71 hevur heitt á Marjun um at koma við sínum skikkaða íkasti til heimasíðu felagsins. /Agga Niclasen
22. januar
22. januar
15. januar
11. januar
11. januar
30. desember
30. desember
28. desember
11. desember
11. desember
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Avtala er gjørd við Eliesar Olsen um at verða venjari hjá 2.deild og U-21 komandi ár.
Eliesar er 28 ára gamal, men hóast sín unga aldur, er hann ein royndur venjari. Í 2010 gjørdist hann venjari hjá besta liðnum hjá Skála, sum tá var enda niðri í 2.deild. Eliesar og hansara menn vunnu deildina fyrsta árið og fluttu upp í 1.deild. Tvey tey næstu árini lá Skála í toppinum í 1.deild uttan at vinna sær uppflyting, men í 2013 eydnaðist tað Skála at flyta upp í Effo deildina aftur. Í 2015 var Eliesar Olsen høvuðsvenjari hjá okkum í EB/Streymi. Í 2016 gerst hann ungdómavenjari hjá Giza Hoyvík og í summarsteðginum sama ár tekur hann yvur sum høvuðsvenjari hjá B68, ið høvdu koyrt venjara sín. Í 2017 var hann hjálparvenjari hjá NSÍ, ið vunnu steypakappingina og endaðu á einum 4.plássið í Effodeildini.
Í 2014 stóð Eliesar venjaraútbúgvingina hjá UEFA á A-stigi, sum er hægsta útbúgving ein kann takað í Føroyum og harvið gjørdist hann yngsti venjari í Føroyum nakrantíð við hesi útbúgving.
Vit gleða okkum til hetta samstarv og ynskja Eliesar allar bestu eydnu.


text:
Hornhávur (hornhávaættin)
Oxynotus paradoxus Frade, 1929
Stødd: Hornhávur verður upp í umleið 120 cm, vanliga 70-85 cm langur.
Dýpi: Hann er úr 270 m niður á 1000 m dýpi, men er tó eisini fingin grynri enn 100 m.
Litur: Hann er heilt dimmur, svartur, aðrir litir eru ikki uppií.
Lýsing: Hornhávur er tjúkkur um miðjuna, í tvørskurð er hann mest sum tríkantaður. Hann hevur høgar, stórar og spískar ryggfjaðrar við stórum píkum, sum standa umleið mitt í fjaðrunum. Skræðan er ósløtt og skurvut. Hann hevur lítið høvd við heilt lítlum kjafti, stórar, svamputar og rukkutar granar. Hann er flatur undir búkinum. Hann hevur 5 smá táknaop og andahol aftan fyri eyguni.
Eyðkenni: So serligt er skapið, at hann valla kann mistakast fyri annan háv, undantikið tann nær skylda O. centrina, ið heldur til sunnan fyri Bretsku Oyggjarnar. Á hornhávi hella báðir píkarnir afturyvir. Fremri píkurin á O. centrina hellir framyvir.
Týdningur: Hornhávur hevur ikki vinnuligan týdning.
da: Spidsfinnet trekanthaj, en: Sailfin roughshark, fr: Humantin
Útbreiðsla: Hornhávur er úr føroyskum sjógvi suður til Vesturafrika. Undir Føroyum eru nakrir hornhávar fingnir á umleið 1000 m dýpi vestan fyri Føroyabanka.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skrubbhávar Squaliformes
Hesin hópurin hevur 6 ættir, 24 slektir og 97 sløg.
Fiskar úr øllum 6 ættunum eru at fáa undir Føroyum, og tær hava her 10 slektir og 12 sløg:
Skrubbhávarnir hava andahol og 5 táknarivur. Teir hava tvær ryggfjaðrar, summi sløg við píkum frammanfyri, onnur uttan. Teir hava ikki gotfjøður, og eingir kjalir eru á klingruni.
Teir liva um øll høv, bæði djúpt og grunt.


text:
Fyrst í 15. øld stovnaðu portugisar sjómansskúla, og ta øldina og næstu sigldu portugisiskir sjófarar um allan heim og løgdu landøki undir Portugal í Asia, Afrika og Suðuramerika. Frá 1932 til 1968 stýrdi einaræðisharrin Oliveira Salazar landinum, men eftir hernaðarkvett í 1974 tók herurin seg heilt burtur úr politikki. Portugal gjørdist limur í ES í 1986, men er enn eitt av fátækastu londunum í Vesturevropa. Ferðavinnan hevur stóran búskaparligan týdning, helst á Algarvestrondini.
Høvuðsstaðurin í Portugal er við ósan í Tajoá. Í 15. øld var Lissabon stórur havnabýur og miðdepil fyri handil við kryddvørum og gulli. Belemtornið er reist, har gitni uppdagingarfarin Vacso da Gama setti segl í 1498 og sigldi til India. Mangar gamlar borgir og harragarðar eru nú bygd um til vakrar matstovur, vertshús, handlar og listasøvn.
Næstan alt fólkið í Portugal er katolikkar. Portugisar eru ættkærir, og genturnar búgva ofta heima hjá foreldrunum, til tær verða giftar; tó er nú vorðið alt vanligari, at gentur nema sær útbúgving og fara út at arbeiða. Queima das Fitas er stevna, sum verður hildin í mai, tá ið lestrartíðin á lærdu háskúlunum er av. Seinastu árini eru einir 3 mió. portugisar farnir í onnur lond at arbeiða. Summir fara einsamallir, men senda pening heim.
Arbeiðshættirnir í landbúnaðinum í Portugal eru enn nógvastaðni sum teir hava verið í øldir, og í summum bygdum er framvegis vanligt at pløga við oksum. Ein hin týdningarmesta grøðin er mais, sum Kristoffur Kolumbus hevði við sær úr Amerika í 15. øld. Nógv verður eisini dyrkað av oljuberum og fikum. Vín, tundur og tomatir eru týðandi útflutningsvørur, og fiskiskapurin hevur stóran tydning í býum og bygdum fram við strondini.
Um triðingin av Portugal veksur tundureikin. Tjúkki, óslætti børkurin verður flustur uttan av trænum og lagdur at turka. Síðan verður hann kókaður ella guvaður og trýstur saman í stórar plátur og er liðugur at selja. Einki land í heiminum flytur so nógv tundur út sum Portugal. Tundur verður m.a. nýtt til fløskutøppar, gólvflísar, inniskógvar og í badmintonbóltum. Tað er bara loyvt at flysa børk av einum træi 9. hvørt ár. Børkur veksur á trøunum í meiri enn eina øld.
Leirvøra úr Portugal er gitin fyri vakurleika, helst leirflísar, nevndar "azulejos", sum mest verða nýttar til prýðis. Á gøtumarknaðum og torgum er vanligt at selja ymist listhandverk, t.d. litfagrar leirvørur, málaðan húsbúna, glasvørur og postalín. Snøgt silvursmíð og vakurt baldýrað klæði av portugisisku oynni Madeira verður flutt út um allan heim.
Spania og Portugal eru londini á Iberianesi í Útsynningsevropa. Pyrineafjøll eru mark norðureftir ímóti Evropa, og Gibraltarsund er mark ímillum Iberianes og Afrika. Í øldir ráddu mórar, muslimskt fólk úr Norðurafrika, her, og tað vórðu teir, sum høvdu appilsintræið við sær higar. Í Spania og Portugal er heitt miðjarðarhavsveðurlag, og í báðum londum hevur ferðavinnan stóran búskaparligan tydning. Bæði londini hava stóran fiskiflota og eru ímillum størstu fiskivinnutjóðir í ES.
Stórur partur av Iberianesi er víður háslætti, nevndur Meseta. Har er næstan eingin skógur. Um summarið er so heitt, at næstan allar áir eru turrar. Um veturin fellur hitin ofta niður um frostmarkið, og kavaroksódnir eru ikki óvanligar. Avfallið á háslættanum er so lítið, at bøndurnir mega veita vatn á dyrkilendi.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Lissabon
Vídd: 92.090 km2
Fólkatal: 10.623.000
Alment mál: portugisiskt
Átrúnaður: kristindómur 98%, aðrar 2%
Stýrirlag: fólkaræði, fleirflokkaskipan
Gjaldoyra: evra


text:
Medisinskt ambulatorium
Sjúklingar ið ikki skulu innleggjast, men koma til kanningar og viðgerð í vanligari arbeiðstíð verða nevndir ambulantir sjúklingar. Hetta eru sjúklingar, sum eru beinleiðis ávístir frá kommunulækna, ella koma til eftirviðgerð aftaná innleggjan.
Medisinsk ambulatorium á Landssjúkrahúsinum eru í G bygninginum á 3. hædd, umframt í Bláa Ambulatoriinum har blóðroyndir vanliga verða tiknar.
Á medisinska ambulatorium á 3. hædd í G bygninginum verður veitt kanning og og viðgerð fyri:
Í Bláa bygninginum á J.C.Svabosgøtu 62 verður veitt kanning og viðgerð fyri:
Medisinska ambulatorium er partur av medisinska deplinum


text:
Starvsroyndir
Kandidatur, cand.psych. í 1977
Montebello Gentofte (núverandi Stolpegården) 1978 – 1979
Føroya Studentaskúli og HF-skeið í Hoydølum 1979 – 1981
Føroya Læraraskúli, undirvísing og eftirútbúgving av pedagogum og lærarum 1981 – 2001
Sernámsfrøðiliga ráðgevingin, børn og ung 1994 – 1996
Psykiatriski depilin, leiðandi sálarfrøðingur 2001 – 2008
Sjálvstøðugur vinnurekandi 2008 –
Arbeiðsøki
Analytisk og dynamisk sálarviðgerð
Eksistentiell viðgerð
Kognitiv viðgerð
Gestaltviðgerð
Kreppuviðgerð í sambandi við akutta kreppustøðu bæði fyri tann einstak og í arbeiðsfelagsskapi
Debriefing av starvsfólkabólkum
Starvsfólkaskeið
Sálarlig viðgerð, einstaklingar, pør, familjur og bólkar
Viðgerð í sambandi akutta við kreppustøðu bæði hjá einstaklingum og í arbeiðshøpi
Persónskanningar/metingar fyri stovnar og myndugleikar
Faklig vegleiðing/ráðgeving og supervisjón av starvsfólki og yrkisbólkum
Fyrilestrar, skeið og onnur undirvísing
Virki undir sáttmála við Heilsutrygd


text:
Thursday, March 29, 2012
Fyrireikingar av framsýning hjá Øssuri Johannesen
Fríggjadagin 30.mars kl 16-18 letur upp framsýning við verkum hjá Øssuri Johannesen í Norðurlandahúsinum, Her standi eg í Steinprenti millum tær mongu linoleumspláturnar hjá Øssuri Johannesen og síggi spekulativ út. Myndir: Jan Andersson og KP
Pláturnar eru nógvar í tali, so tað er at velja tær allarbestu
Ein spennandi uppgáva
Marjun var ein teirra, sum var í starvsvenjing í Steinprenti, og sum var til góða hjálp í fyrireikingini
Eitt av verkunum, sum verður framsýnt
Øssur signerar
Listamaður í góðum hýri
Hendan myndin er eisini við á framsýningini
Teir bera málningar í Norðurlandahúsinum
Í Klingruni
Í forhøllini
Í Skálanum
Í Skálanum. Vit koma við fleiri myndum frá framsýningini leygardagin.
(KP)
Posted by Listin at 7:24 AM
Labels: Framsýningar, KP


text:
Ingi Samuelsen
11.12.2017 - 09:52
Ítróttur > Ítróttur > Vetrarítróttur
Russisk ítróttafólk eru nú farin at boða frá, at tey ætla at luttaka á vetrar-OL í Pyeongchang í Suðurkorea undir olympiska flagginum. Hetta hendir eftir, at Russland sum tjóð varð útistongd frá olympisku leikunum orsaka av dopinggøluni.
Fyri at verja ’rein’ russisk ítróttafólk, hevur altjóða olympiska nevndin, IOC, sagt, at hesi kunnu luttaka á leikunum undir neutralum flaggi.
Fleiri russarar fara nú at brúka henda møguleikan, skrivar russiska tíðindastovan, Tass.
Dmitry Dubrovsky, sum er forseti í russiska sambandinum fyri skíðlop- og norðurlendskt blandað (tað er skíðlop og -renning), sigur, at íðkararnir hava gjørt av at luttaka.
- Limirnir á russiska liðnum í skíðlopi hava havt ein fund og einmælt samtykt at luttaka á leikunum undir neutralum flaggi, sigur Dubrovsky við Tass.
Somu boð koma eisini frá Alexander Zubkov, ið er forseti í russiska sambandinum fyri bobsletuaking.
Sjálvur er hann eitt av russisku ítróttafólkunum, ið vórðu avdúkað fyri doping undir OL í Sotji í 2014. Tá vann hann tvey gullheiðursmerki, sum hann síðan hevur verið noyddur at lata innaftur.
Zubkov hevur fyrr sagt, at hann heldur, at russisku ítróttafólkini eiga at fara til OL, eisini hóast tey ikki sleppa at luttaka undir russiskum flaggi.
- Vit eru í eini støðu, har vit skulu kappast uttan tjóðsang og flagg, men vit mugu vísa styrkina í russiskum ítrótti, segði hann herfyri.
Russisku ítróttafólkini, sum vilja kappast undir olympiska flagginum, skulu fyrst góðkennast av IOC, sum vil tryggja, at íðkararnir ikki hava verið partur av skipaða dopingsnýtinum í Russlandi, skrivar Ritzau.


text:
Ari av Rana
25.10.2017 - 12:54
Tíðindi > Samfelag & Politikkur > Landspolitikkur
Hevur Stjórnarskipanin tikið hædd fyri øllum oyggjunum í Føroyum?
Soleiðis spyr Róin Schrøter, formaður í Lítlu Dímun, á Facebook.
- Um so er, so er Lítla Dímun skotin 100 ár aftur í tíðina, so sæð við okkara eygum er handverki eitt kloddaverk, sigur Róin Schøter.
Í stjórnarskipanaruppskotinum stendur, at tað skal verða ein mannarættur at ganga frítt í haganum. Hetta merkir, at hvalbingar missa ræðirættin yvir Lítlu Dímun, sum teir keyptu í 1850 frá tí almenna á almennari uppboðssølu. Ein ræðirættur, sum hvalbingar hildu varð tryggjaður í grundlógini.
- Og tað kann taka gundarlagið burtur undir tí arbeiði við ferðafólkum, vit hava roynt at fáa uppá beinini seinastu árini.
Róin Schrøter væntar, at skal tað verða frítt at ganga í haganum, verður torført at viðlíkahalda oynna. Hetta kann gera tað beinleiðis vandamikið at ganga uppá oynna.
- Tað, vit ræðast allarmest, er, at eitt vitleyst, ella vandamikið lív verður gerandiskostur í Oynni, og hetta kann hava hættisligar aveliðingar við sær. Hvør hevur tá ábyrgdina av trygdini?
Hann endar við inniliga at heita á landsins fólkavaldu, at broyta paragraffina um fría hagagongu, so hædd verður tikin fyri teimum umstøðum sum eru, tá ferðast skal á Lítla Dímun.


text:
Vælkomin í Norðoya Sparikassa
Um tú vilt vita, hvat vit kunnu bjóða tær sum privatkunda, sært tú her skránni vinstrumegin nøkur dømi um, hvat vit kunnu bjóða. Tú ert sjálvandi eisini altíð vælkomin inn í eina av deildum okkara, at ringja ella senda einum av starvsfólkum okkara ein teldupost.
Vit hava nógvar ymiskar tænastur at bjóða tær sum privatkunda. Til dømis barnasamansparing, lestrarlán, billán, bústaðarlán, gjaldskort, eftirløn og íløgumøguleikar. Ja, listin er langur og tørvirnir ymiskir. Við dugnaligum starvsfólkum, ið øll seta kundan fremst, eru tú og fíggjarligu viðurskifti tíni í góðum hondum.
Tað er lætt at gerast kundi í Norðoya Sparikassa
Sum kundi í Norðoya Sparikassa fært tú ein kundaráðgeva, ið kann veita tær holla ráðgeving í øllum fíggjarligum viðurskiftum. Set teg í samband við okkum, og saman finna vit bestu loysnina, lagað til júst tín tørv og ætlanir.
Tað er lætt at flyta tíni peningaligu viðurskifti til Norðoya Sparikassa, tí vit gera alt pappírsarbeiði fyri teg. Vit átaka okkum eisini at seta okkum í samband við tín núverandi peningastovn, soleiðis at tú lættliga kanst gerast kundi í Norðoya Sparikassa.
Høvuðsskrivstova
Norðoya Sparikassi
Ósávegur 1
Postboks 149
FO-710 Klaksvík
ns@ns.fo
Upplatingartíðir
Mánadag – fríggjadag kl. 9.30 – 16.00
tó hósdag til kl. 18.00


text:
Kyndil fór avstað við bronsuni í FTZ-deildini
ítróttur15-04-2017 - 21:00 - Jóanis Albert Nielsen
Seinasta umfar í FTZ-deildini var leikt í dag, 3 dystir hava verið.
Undan hesum umfarinum lá KÍF til at fáa bronsuna, men eftir dagsins umfar vann Kyndil bronsuna.
Í Vestmanna tók VÍF móti Kyndli, Kyndil vann dystin 34-26 eftir hálvleiksstøðuna 10-18.
Í Kollafirði tók KÍF móti H71, og vann H71 dystin 24-20 eftir hálvleiksstøðuna 8-13 til H71.
Á Skála hevur eisini ein dystur verið, har tók StÍF móti Neistanum, StÍF vann dystin 30-22 eftir hálvleiksstøðuna 15-14.


text:
Landsliðsvenjararnir Eli Hentze og Hegga Samuelsen hava tikið ungu mennirnar út, ið skulu umboða okkum. Vit í Havnar Bóltfelag kunnu fegnast um, at evnarík málverji okkara, Teitur Holm, hevur fingið landsliðsboð.
Hesir allir hava fingið landsliðsboð:
Teitur Holm, HB
Hannis Agnarsson og Bjarni Petersen, B36
Pauli Sivertsen, KÍ
Arnbjørn Svensson, Bárður á Reynatrøð, Tonni Thomsen, Mikal á Reynatrøð og Fannhard Skoradal, Víkingur
Andre Benjaminsen, B68
Pætur Hentze, Mourits Heini Mortensen, Heðin Nielsen og Sonni Mikkelsen, NSÍ
Oskar í Haraldstovu Weihe og Janus Svabo Samuelsen, 07 Vestur
Svein Knút Vesturdal Magnussen, Vejle Boldklub (DK)
Kristian Eliasen, Randers FC (DK)
Sum liður í fyrireikingum til Brøndby Cup 2013 verður skipað fyri venjing á Tórsvølli sunnudagin 23. juni og venjingarlegu í Skálavík vikuskiftið 19. til 21. juli.
Vit fegnast vegna Teit og felagið og ynskja øllum, ið hava fingið boð, hjartaliga til lukku við úttøkuni og bestu eyðnu við kappingini.


text:
U12 dreingir næstbestir í Dana Cup
U12 Dreingir25-07-2015 - Jónfinn Petursson
Dana Cuph evur við tíðini ment seg til ein av teimum heilt stóru fótbóltskappingunum í altjóða høpi. Luttakaratalið í ár liggur um tey 24.000, og millum hesi eru lið frá eitt nú AB, B71, HB og B36.
Besta úrslitið hevur A-liðið hjá U12-dreingjum hjá HB fingið. Teir sópaðu alla mótstøðu til viks fram til hálvfinaluna, og í hálvfinaluni vunnu okkara dreingir 3-1 á Vila Olimpia úr Brasil.
Í finaluni brustu vit saman móti Cesar Vallejo úr Peru. Tíverri var mótstøðan nakað torfør og tá liðugt var vunnur hinir 4-1.
Hóast finalutapið er hetta eitt megnar avrik og enn einaferð hava vit prógva, at knotur eru í føroyskum kongum.
Ferðaliðini ið hava verið í Danmark hesar dagarnar eru nú á veg heim aftur við Norrønu. Sum tað skilst á lagnum, hevur túrurin verið frálíkur og fleiri spennandi upplivingar hava verið á skránni.
Vit fegnast almikið um frálíka úrslitið og sjálvandi eisini úrslitini hjá hinum føroysku liðunum sum vóru við í Dana Cup.
Partar av greinini eru læntar frá Jákup Mørk/in.fo
Myndir: Jess M. Madsen/danacup.dk


text:
1. lið23-08-2017 - Jónfinn Petursson
Undan 20. umfari í Effodeildini: ÍF – HB
ÍF er avgjørdi botnproppurin í deildini og higar til hava teir bara havt rætt uppá bein einaferð í ársins Effodeild.
Tá tað er sagt, hava vertinir skift venjaran út, og snildi miðvíngurin á beinkinum, dugur, um nakar, at seta liðið upp til dystir móti okkum.
Seinnu árini hava vit havt tað trupult í Fløtugerði, og fyrri dysturin okkara millum í ár, endaði eisini við einum keðiligari null-loysn.
Hetta fingu vit sett uppá pláss tá ÍF kom á vitjan í Gundadali. Men, tað koyrir væl hjá okkum, og eingin grund er at steðga á nú tað byrjar at verða stuttligt.
Vit gleða okkum almikið til spennandi dystin sum verður leiktur kl. 18.00, og helst fara fleiri at nýta høvið at sleppa ókeyps norð við Stuðla-bussinum. Bussurin koyrir frá vanliga staðnum kl. 16.30 og meira kann lesast um bussin her.
Góðan dyst og koyr á, HB !!!!
Allir dystirnir í 20. umfari eru hesir:
2408 07 Vestur – KÍ
2408 EB/Streymur – TB/FCS/Royn
2408 ÍF – HB
2408 Skála – Víkingur
Harumframt
1608 B36 – NSÍ 2-0
Hesin dysturin var framskundaður vegna steypafinaluna.
Mynd: Rakul Hansen


text:
Vit hoyra m.a. Mariu Mørkøre lesa úr Sálma 8 og hugleiða um skapanarverkið tvinnað saman við virðileika menniskjabarnanna. Eisini lesur Maria bønina í Sálma 25, um rættleiðing og verndarbúnað Guds og um náði og stórleika Harrans. Eisini hoyra vit um summarlegur í Nesvík sí her og Zarepta sí her og um TeenStreet sí her. Tíverri lukkaðist ikki at fáa samtaluna um barnalegurnar á Astjørn í Íslandi sí her og á facebook sí her. Tørvurin á starvsfólki á Astjørn er stórur. Tey, ið hava hug og møguleika kunnu ringja til Victor Dánjalsson, telefon 230211.
Vertur: Maria Mørkøre. Teknikari: Albin Johannesen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
- Tíðindi, mentan og ítróttur
Formansskapurin onga niðurstøðu enn
Nú løgtingið hevur havt kanningina hjá Hans Gammeltoft-Hansen í hálvaaðru viku er framvegis ikki greitt, hvat tingið skal gera við greiðu niðurstøðurnar hjá kanningarstjóranum.
Formansskapurin í løgtinginum hevði fund seinnapartin í gjár um kanningina. Men Formansskapurin hevur onga niðurstøðu enn og heldur onga ætlan um at kalla tingið saman at viðgera kanningina og niðurstøðurnar í henni.
Málið má viðgerast neyvari
Formansskapurin hevur fingið ávegis upprit frá umsitingini, løgfrøðingunum, hjá løgtinginum og fer at hava fund aftur týsdagin, sigur Jógvan á Lakjuni, løgtingsformaður.
Spurdur, hví formansskapurin ikki kallar tingið saman alt fyri eitt, svarar Jógvan á Lakjuni, at málið er so umfatandi, at tað má viðgerast neyvt, áðrenn tingið fær fundarboð.
- Eingin orsøk at kalla tingið saman, tá vit ikki vita, hvat tingið skal viðgera. Formansskapurin má fyrst gera eitt uppskot, sum tingið skal taka støðu til, sigur Jógvan á Lakjuni, løgtingsformaður.
Løgtingið skal helst brúka 14 dagar
Jonhard Klettheyggj, løgtingsstjóri, segði við Útvarpið fyri einari viku síðani, at tey skuldu helst brúka 14 dagar ella so at orða tilmælið til formansskapin.
Sambandsflokkurin gjørdi skjótari av enn løgtingið. Í gjár fekk Kaj Leo Holm Johannesen stuðul frá politikarum floksins og tí, tey kalla baklandið - veljarafeløgini - at halda fram sum formaður floksins og løgmaður.
Kaj Leo Holm Johannesen skal standa á odda fyri flokkinum til løgtingsvalið seinni í ár.


text:
Met nógv yvirgangs álop vórðu planløgd, forðaði ella framd í evropeiskum londum í fjør, skrivar BBC á heimasíðuni.
Sambært Europol vóru 211 álop í 2015 og tað er hægsta talið síðani uppteljingin byrjaði í 2006.
Stóra Bretland hevði størsta talið av álopum við 103 álopum, flestu av teimum vóru framd í Norður Írlandi. Hini álopini vóru í Danmark, Frakland, Grikkaland, Italia og Spania.
Størsta nøgdin av handtøkum í ES vórðu settar í samband við jihadistar. 687 fólk vórðu handtikin fyri jihadist yvirgang, harav 94 prosent av teimum vórðu funnin sek.
151 fólk doyðu og fleiri enn 360 vórðu løstaði í yvirgangsálopum í fjør.


text:
Heilsutænasta
Altjóða ávísan til heilsustarvsfólk
BRÁÐFEINGISHJÁLP:
Tá tørvur er á bráðfeingishjálp. Ringið til:
Tel. + 354 825 3536 Álvarsliga sjúk børn
Tel. + 354 543 2011 Bráðfeingismóttøka
Læknahjálp, ið roknast at vera neyðug innan 1-3 dagar
Tá talan er um brádliga og versnaða sjúku, og tørvur er á læknahjálp innan 1-3 dagar, skal ein venda sær til Flæðisdeild E2. Starvsfólkið fær neyðugar upplýsingar um sjúklingin, hvørju sjúkueyðkenni sjúklingurin hevur og stutta sjúkrasøgu. Síðani fara boðini beinleiðis til vaktlæknan, ið tekur støðu til um framhaldið.
Kanning fyri MRSA
Allir sjúklingar, ið skulu til kanningar og viðgerð / innlegging á Landspitalinum skulu kannast fyri MRSA.
Sjúkraflutningstænastan
Tá ið sjúklingar skulu flytast til og frá flogfari, skal flutningur bíleggjast úr Føroyum.
Ringjast skal til Sjúkraflutningstænastuna í Reykjavík.
Tlf. 00 354 5702080
Opið er alt samdøgrið, halgidagar og um vikuskiftið.
LÆKNAHJÁLP, gerandisdagar:
1. Ringjast kann, ella við at senda ávísingarseðil. Skrivið navn, føðingardag, bústað, telefon og ávísandi lækna á ávísingarseðilin. Eisini hvørji sjúkueyðkenni sjúklingurin hevur, sjúkrasøgu, ella hvat slag av kanning ynskt verður. Síðani verður ávísingarseðilin sendur til Flæðisdeildina (sjúklingaskrivstovan).
Tá ið Flæðisdeildin E2 hevur móttikið ávísingarseðilin, fara boðini beinleiðis til ávísta serlækna, ið tekur støðu til nær sjúklingurin skal kallast inn. Síðan verður innkallingarbræv sent umvegis teldupost til Uttanlandstænastuna á Landssjúkrahúsinum, ella fyristøðukvinnuna á Klaksvíkar ella Suðuroyar Sjúkrahúsi við upplýsingum um, nær sjúklingurin hevur fingið tíð til samrøðu, kanning og viðgerð/ innlegging. Hetta verður so sent til sjúklingin saman við vegleiðing og kunning. Tá ið sjúklingurin hevur gjørt avtalu við Uttanlandstænastuna á Landssjúkrahúsinum, Klaksvíkar ella Suðuroyar Sjúkrahús, um nær hann ynskir at ferðast, skulu øll kanningarúrslit, so sum avrit av journal, skanning, mikrosvar, patologisvar, røntgenmyndir, blóðroyndir og MRSA, sendast umvegis faks til Flæðisdeildina E2, Sléttuvegi 2, 105 Reykjavík.
2. Ringjast kann beinleiðis, ella við at senda teldupost til ávísta serlæknan (mánadag til fríggjadag 08:00-16:00)
Innkallingarstjórar
Skurðdepilin
- Gunnjóna S. Jensdóttir, teldupostur: gunnjona@landspitali.is
Æðraskurðviðgerð
- Marta K. Pétursdóttir, teldupostur: martakpe@landspitali.is
Hjartamyndatøka.
- Sigurlaug Magnúsdóttir, teldupostur: sigurlma@landspitali.is
Stráluviðgerð
- Svandís Matthíasdóttir, teldupostur: svandism@landspitali.is
Kvinnuskurðviðgerð
- Majbritt Vestergaard, teldupostur: majbritt@landspitali
Kanning fyri MRSA av sjúklingum, ið skulu í viðgerð á Landspítalinum í Reykjavík
Sum áður kunnað, verða sjúklingar, ið skulu í viðgerð á Landspítalinum í Reykjavík kannaðir fyri Meticillin resistentar Staphylococcus aureus (MRSA).
Sjúklingurin fær soljóðandi bræv frá ávísandi lækna:
Kanning fyri MRSA
Vit skriva til tygum fyri at siga frá, at allir sjúklingar, ið skula í viðgerð á Landspítalinum í Íslandi, skulu kannast fyri eina bakteriu, ið hevur heitið MRSA.
Fyri at tryggja, at Landspítali fær kanningarúrslitini í góðari tíð, heita vit á tygum, um at fara til komunulækna at blíva potað. Potingarnar verða gjørdar við vattpinnum í næsagluggunum, svølginum, aftanfyri kynsgøgnini og frá eksemi, um tygum hava tað. Er okkurt ólekt sár, verður potað frá tí eisini.
Kommunulæknarnir eru kunnaðir um mannagongdina, so tað er nóg mikið, at tygum upplýsa fyri læknanum, at tit skulu kannast fyri MRSA, tí at tygum skulu í viðgerð á Landspítalinum í Íslandi.
Um tygum eru í ambulantari viðgerð, verða potingarnar gjørdar í ambulatoriinum.
MRSA eru stafylokokkar, ið hava mótstøðuføri fyri tí antibiotikanum, ið vanliga verður brúkt til viðgerð av bruna, ið stavar frá stafylokokkum. MRSA er sera sjáldsom bæði í Íslandi og í Føroyum, og tað er just fyri at forða, at hon verður spjadd, at íslendsku heilsumydugleikarnir krevja, at fólk verða potað.
Tað er lítið hugsandi, at tygum hava hesa bakteriuna, men skuldi tað víst seg, er hon løtt at týna, men avleiðingin kann verða, at viðgerðin á Landsspitalínum verður útsett nakað.
Vit fara at heita á tygum um at gera hesar kanningarnar. Potað verður frá næsagluggum, svølgi, perineum, eksemi um tað er og frá sárum. Kolpotipinnar skulu brúkast. Ein seðil skal verða fyltur út fyri hvørt potingarstað. Tað mýkir munandi um mannagongdina í rannsóknarstovuni um skriva verður á seðlarnar: Til kanning fyri MRSA.
Utanlandstænastan á Landssjúkrahúsinum


text:
Heðin las upp yrking í bygdarhúsinum
Á hugnakvøldinum í bygdarhúsinum í kvøld høvdu vit vitjan av bygdarmanni okkara, Heðin M. Klein. Heðin er kendur yrkjari, sum hevur givið út fleiri yrkingasøvn. Seinasta yrkingin hjá Heðin er "Tað orðið", sum er ein long yrking í fleiri pørtum, ið…
Fyrilestur um Martin Luther
Sunnukvøldið 24. september helt David Johannesen, prestur, fyrilestur um Martin Luther. Fyrilesturin var í bygdarhúsinum, og hann var eitt av teimum tiltøkunum, ið verða gjørd kring landið nú í heyst í samband við, at tað eru liðin 500 ár síðani Mar…
Vinnararnir á lutaseðlinum 2017
Vinnararnir á lutaseðlinum í samband við eydnuhjólið hjá Gjáar Samkomuhúsi 10.09.2017: 1. Gávukort frá Á-handlunum virði 3.000 kr. Ljósareiður seðil nr. Ú 069. (Er avheintað)2. 1 kassi sodavatn. Gulur seðil nr. V 0343. Nakkasteik. Ljósareyður seðil…
Guðstænasta í gjónni
Annað árið á rað varð skipað fyri guðstænastu í gjónni sunnudagin 13. august 2017. Aftur í ár var hetta gjørt í samstarvi við Vestmanna Sangkór undir leiðslu av Benjamin Gaasedal, og í ár høvdu tey eisini fingið fatur í einum samansettum hornorkestr…
Hvat hendir við Gjógv
29. nov. 2017, kl. 19.00: Jólatræið verður tendrað við Gjógv
29. nov. 2017, kl. 19.30: Hugnaløta í prestagarðinum á Eiði. Jóannes Purkhús, prestur, heldur fyrilestur/hugleiðir. Evni: Lutherski arvurin og Mikkjal á Ryggi. Sálmar verða sungnir. Drekkamunnur verður aftaná.
03. dec. 2017: Gjáar Kirkja, kl. 12.00: Lestur. Talvan gongur fyri Hina føroysku Sjómanskirkjuna
04. dec. 2017, kl. 19.30: Hugnakvøld í bygdarhúsinum
10. dec. 2017: Gjáar Kirkja, kl. 12.00: Lestur
11. dec. 2017, kl. 19.30: Hugnakvøld í bygdarhúsinum


text:
Ingun Christensen er føroyskur rithøvundur, fødd í 1968 og uppvaksin í Hósvík í einum tveymálsligum heimi við føroyskari mammu og donskum pápa.
Ingun búði eini 7-8 ár í Danmark, har hon tók útbúgving sum korrespondentur í enskum/týskum og BA/ED í enskum.
Hon hevur arbeitt innan ferðavinnuna, men hesi mongu seinastu árini hevur hon arbeitt sum korrespondentur, skrivari og týðari.
Áhugin at skriva hevur altíð verið har og sæst aftur í slag av útbúgving og arbeiði, sum fevnir um nógv skrivligt arbeiði, hóast tað er meira innan tað fakliga.
Sum barn/ung dámdi henni sera væl at skriva, gjørdi sína fyrstu yrking sum tólv ára gomul og setti lag til. Hesi seinastu árini er hon so av álvara farin í gongd við at skriva og dámar ótrúliga væl at sameina hugflog og orðaspæl í kreativari skriving. Fyrstu ferð hon fekk nakað á prent var í kvinnu í 2009, har hon skrivaði yrkingina Trælabundin.
Bókmentir hava altíð havt ein stóran leiklut frá barni av, og hon hevur altíð lisið nógv. Tá ið tað kemur til barnabókmentir eru yndishøvundarnir m.a. Astrid Lindgren, H.C. Andersen, Brøðurnir Grimms, Thorbjørn Egner og Mark Twain.
Ingun býr í Hósvík og eigur ein son.
Útgávur:
2010 Garðvættrarnir gera uppreistur
2013 Eiturkoppaprinsessan
Jóladunnan í Míni jólabók
2014 Rani - ein nýggj byrjan
Ein lítil dukka í reyðum morgunskóm í Míni jólabók
2015 Rani - Vár og vónir
Sparijól í Míni jólabók
Skuggamyndir
2017 Annika í Dímun
Ummæli:
Vár í Ólavsstovu: Skuggamyndir. Skúlablaðið nr 1/2016
Sólfinn Hansen: Skuggamyndir. Varðin bd. 84, nr 2 2017
Umrøða:
Silja Aldudóttir: Annika í Dímun - ein sagnarkvinna sleppur til orðanna. Bókajól 2017. Sosialurin 15. november
Silja Aldudóttir: Annika í Dímun - ein sagnarkvinna sleppur til orðanna. Skúlablaðið 6/2017
Heimasíða:


text:
Í august í ár eru 40 ár síðan Elvis doyði og Norðurlandahúsið heiðrar konginum við eini konsert við svenska bólkinumFröken Elvis.
“Kongurin livir á svenskum!” (DN), “Hon gevur Elvis sangum nýtt lív” (Mitt i Søderort).
Soleiðis umrøða svenskir miðlar hendan einastandandi tónleikabólkin. Fröken Elvis spæla Elvis-sangir, sum eru umsettir til svenskt og útsettir av nýggjum umframt eitt sindur av egnum tónleiki. Framførslan hjá teimum er fjálg og skemtilig, men eisini eitt sindur álvarssom. Og sjálvandi full av tónleiki, kærleika og eini rúgvu av ymsum ljóðførum.
Fyrsta útgávan hjá Fröken Elvis "Elvis på svenska" kom út í 2015 og gjørdist nummar 19 á svensku hittlistunum. Nú, summarið 2017, geva tær næstu fløguna. "Kungen & Jag" út.
Frøken Elvis eru: Camilla Fritzén (sangur og umsetingar), Lisa Bodelius (trombon, kontrabas, klaver, harmoniku, kórsang og umsetingar), Maria Olsson (trummur, slageverk og kórsang), Josefin Berge (gittar, mandolin og kórsang) og Sanna Andersson (kontrabass, gittar, ukulele, melodica og kórsang).
Fröken Elvis spæla leygardagin 19. august kl 19.30 í Norðurlandahúsinum.


text:
Seinastu dagarnir í Ravengo hava verið merkiligir. Nógv merkilig ting hend!
Tá vit vakna fingu vit at vita, at óndi maður hevði rópt nógv í nátt. So vit fóru at spyrja løgregluovastan, um vit kundu hjálpað honum aftur! At byrja við segði hann nei, men so ja, tí vit klókir. Vit vita at spøkilsi er í ónda manninum, og at óndi maðurin í veruleikanum er fittur! Øll eru fitt! Eisini Illimaður… kanska.
So Tim RANN eftir gamlað prestinum, og vildi bera prestin aftur, men presturin segði “Nei, Tim, eg vil ganga!”. So Tim segði “ok” og gekk ordiliga seint.
Presturin kom so til fongslið, gjørdi løgin ting og segði: “Ja – tit klók! Óndi maður var gandaður og hevði marruna! Tað var kanska tí hann gjørdi løgin og ónd ting! Tit røsk og hjálpa øllum, serliga Tim”. Tað segði presturin, jað.
Men Tim og Illimaður hildu alt hetta var keðiligt, so Tim skuldi vísa Illamanni, hvussu væl Tim duga at binda ting. Tim fann ein SEYÐ og bandaði seyðin! Seyðurin segði “mææææh”. Men Illimaður snýtti Tim! Illimaður vildi stjala bløðruna frá seyðinum og royndi at drepa seyðin! So Tim tók seyðin, rann avstað við seyðinum, fór inn í kamarið hjá sær við seyðinum, og Illimaður kom aftaná! Hann rann skjótt og royndi at bróta hurðana hjá Tim!
Men Tim er klókur. Klókariari enn Illimaður. Tim og seyður hoppaðu út gjøgnum vindeygað, og Tim mintist tá hann dansaði ballet til Klokkarin frá Absalom. Tim rópti “FRIÐSKJÓL! HJÁLP! FRIÐSKJÓL!” og rann inn í kirkjunað við seyðinum. Klókur lítil prestur snýttaði so Illamann, og segði at Tim og seyður fóru onkra aðrastaðni, so seyður er tryggur inni í kirkjuni!!!
… Hvat er ein bløðra? Tim veit ikki. Má spyrja Pyarasisu.
Aftaná tað fóru vit niðan í fongsil uttanfyri Ravengo. Har var sera óhugnaligt, men Tim var ordiliga raskur! Hinir eisini raskir! Vit øllar hetjir!!!
Fyrst klatraði Tim upp um portur, og bleiv ORGLIGA bangin! Tað var farligt! Tim veit ikki hví, men tað var tað! Men sjálvt um tað var farligt, so hjálpti Tim hinum inn við bandi.
Tonya sníkti seg at kanna torn og fann einkið. So kannaðu vit gomul lítil ljót hús, har vit funnu ein stól við stavum á, men Fabio breyt stólin ordliga nógv. Tim veit ikki hví og heldur tað er merkiligt. Men okey. Kanska ikki. Tim veit ikki altíð so nógv.
So fóru vit at kanna ting, meðan Pyiras skrivaði merkilig tekin niður. Tim sáa ongantíð hvar Pyrus fann tekin, Pyari ordiliga góð eygu. Lítli drongur var eftir og hjálpaði Piyra.
Illimaður og Tonya fóru upp í torn. Har komu ordiliga nógvar rottur, sum mundaðu etið Tonya, men Illimaður blakaði bumbur, flenti og rópti “MEIRA! EG ERI ILLIMAÐUR OG VIL DREPA MEIRA TÍ EG ALTÍÐ ILLUR!!!! GEV MÆR STERKT AT BERJAST MÓTI SO EG KANN FÁA AV! EG MERKILIGUR OG LUKTI ILLA!!!!”, men bara rottur vildu berjast við Illamann. Kanska tí tær lukta líka sum hann? Tim veit ikkið.
Tim og Fabio fóru at leita eftir brunni. Tað vildi Fabio. So vit funnu skitið brúnt vatn, og Tim var ordliga góður at fiskað ting, meðan Fabio stóð aftanfyri Tim. Vit fangaðu ongan fisk, men vit fangaðu gull og flottar steinar við fisking! Fabio segði Tim var raskur. Tim heldur Fabio er fittur.
Men Tim bleiv ordiliga skitin og fór at lukta illað. So vit fóru til stórt vatn at vaskað Tim. Úr vatninum komu trýð ikki deyð deyð ting! Tey høvduð einkið etið og vóruð ordiligað svong, tí ein sá bara bein! Tim heldur tey vildu eta ting!
So Tim mátti berjast og sláa hart, meðan Fabio blakaði ting og rópti. Tim var ordliga raskur, tí eingin rakti Tim! Deyður royndu ofta, men Tim ov raskur, slóg hart og drap teyð! Tá tey doyðu søgdu tey BOOOOM og eldur kom!!!! Tað var ordiliga merkiligt! Fabio royndi at koma oman at hjálpa Tim, men tað var ikki smart, tí ikki deyð deyð raktu Fabio, og Fabio fór at lukta brentð!
So fóru vit aftur til Pyarasis, Illamann, Tonya, men lítli drongurin var vekk. Og so fóru vit upp á stóra stein altan á fongsli, fyri at farað inn!
Og har hendi nakað ordliga merkiligt. Bein armar og stórur merkiligur knívur roynduð at drepa okkum! Tim sláai og sláai, men einki hendi! Og hinir royndu eisini, men heldur einki hendi! Til síðst gandaði Pyaru og Illimaður, og TÁ hendi okkurt, og løgna tingið doyðið! Tim dugir ikki gand, so ordliga gott at Tim hevur fitta vinir, sum hjálpa Tim at ikki doyggja. Og Illimaður hjálpti eisini – kanska hann er fittur?
Men vit fóru inn. Har var myrkt fongsul, og beinagrindir. Nakrar hurðar vóru uppi, nakrar hurðar vóru aftur. Vit sníkja, hyggja, tá knappliga stórar ólekkrar blóð etandi flugur leypa á! Tim berjast, men ein býtir Tim!!!! Og spøkilsi kom eftir Tonya við tónleiki, og fekk meira ikki deyð deyð ting upp! Tað var ordiliga farligt!
Vit bardust nógv. Tim drap nakrar flugur, Tonya drap eina, Pyarius drap nógv deyð, Fabio brúkti merkiliga fløsku og Illimaður segði BOOM og leyp á ting! Tað var ordliga farligt, og Tonya mundi fingið ordiliga ordiliga av, men til síðst vunnuð vit og spøkilsi, flugur og ikki deyð deyð ting vóru ordiliga deyð! Vit røsk!
So vit leita, royna at koma upp gjøgnum hurð í lofti, men tað riggar ikki, og Illimaður og Fabio finna deyðan mann við ketum. Fabio segði “Hmmm, eg Fabio og eg eri klókur, men ikki líka klókur sum Tim. Eg haldi hetta er faðir merkiligt navn, og hann er farligur!!!”. Luddi segði so “FUCK YOU FAÐIR MERKILIGT NAVN!!!!! TÚ SKAL BERJAST VIÐ MEG!!!! EG RÓPI ALTÍÐ OG LUKTI! KOM FRAM!!!!”, og so tók Luddi mannin við sær og gjørdið ljót ting við hann.
So fóru vit út og Tonya og Tim klatraðu upp á takið. Tað var ringt, men til síðst komu vit upp í ovasta torn, har ein RISA fluga leyp áð!!! Tonya mundi AFTUR doyð, men Tim er raskur og bjargaði henni! Tim drap fluguna! Alt gott aftur!
Men so bleiv myrkt og vit fara heim at sova. Fyrst siga Tonya, Tim og Pyias tó “Tað er synd í deyðum tingum! Tey mugu sova ordiliga í kirkjugarði!” so vit taka tey aftur til Ravengo, Fabio hjálptaði, og koyra tey í ikki grøvina hjá professaranum. Vit keyptaðu eisini lás, at koyra á, og tað var gott.
Um náttina vaknaði vit nemliga, tí fitta dótti professaran skríggjað! Professarin komin aftur sum ikki deyður deyður og vildi eta hana!!!! Vit bjarga henni, men Luddi bleiv ørur og ordiliga ljótur! Hann royndi at eta professaran, men áðrenn hann var liðugur hoyrdu vit meirað skríggj! Fleiri ikki deyð deyð vóru komin, og vit máttu vera hetjir og bjargað fólkum!
Vit bjargaðu øllum, og tað var tá tað var gott at vit høvdu keypt lás, tí deyðu vóru nú aftur ikki deyð deyð, sum vit máttu gera til deyð deyð aftur! So vit gjørdu tað og koyrdu lás á, meðaðn Illimaður segði: “HVAT SEGÐI EG!!! EG RÓPI ALTÍÐ OG ERI ILLUR!!! GRRRR!!!!”. Tim veit ikki hvat Illimaður segði, tí Tim lurtar ikki nógv eftir honum.
Men so fóru vit aftur at sova.
Góða nátt. Tim sova nú.


text:
Av tí at vit hava ynskt tættari samband við okkara limir í Norðuratlantshavinum, hevur Koda verið í Føroyum í summar.
Vit løgdu út við einari vitjan á G! Festivalinum – sum helst telist millum heimsins vakrastu konsertøki. Sum sendifólk hjá Koda, fingu vit at sanna, at veðrið hevur stóra ávirkan á alt í Føroyum. Alt gekk uppá stás á stóra pallinum fyrstu tveir dagarnar, men tá flóðin triðja dagin stóð inn á meginpartin av sandinum, mátti framførslan hjá høvuðsnavninum leygardagin, amerikansku Sister Sledge, flytast niðan á Spæliplássið.
Myndir: Síggj myndir frá vitjanini í Føroyum á Facebook síðuni hjá Koda
Føroyskir ambassadørar
Millum hini nøvnini á G! Festivalinum var ein av teimum føroysku ambassadørunum hjá Koda, Eivør, ið rúnabant sínar áhoyrarar við heili trimum 'hoyma' konsertum. Konsertirnar vóru í stovuni í einum vøkrum húsum við útsýni yvir allan fjørðin, og áhoyrarnir sótu á stólum og á gólvinum og vórðu drigin inn í akustiska heimin hjá Eivør. Koda hevur í summar gjørt avtalu við fimm føroyskar tónleikarar og tónaskøld, sum í framtíðini vera 'ambassadørar' hjá Koda (og Gramex), og sum á tann hátt fara at vera við til at greiða frá um arbeiðið hjá Koda við rættindum. Umframt Eivør eru ambassadørarnir Greta Svabo Bech, Benjamin Petersen, Heri Joensen og Niels Arge Galán. Greta Svabo Bech spældi eisini fyrsta dagin á G! Festivalinum. Týr vóru millum høvuðsnøvnini, ið spældu á stóra pallinum á sandinum. Sangarin Heri Joensen livdi, eins og restin av bólkinum, upp til navnið, tá teir fóru á pallin fríggjakvøldið.
Fyrst í august gekk leiðin aftur norðureftir, fyri at taka lut í Summarfestivalinum. Millum høvuðsnøvnini í ár vóru Eivør, Byrta og Dynamit, saman við legendarisku Twisted Sister.
Vitan um føroysku limirnar
Á báðum festivalunum høvdu vit høvi at hitta nógvar av okkara føroysku limum og ikki-limum, sum løgdu leiðina framvið básinum vit høvdu saman við Gramex. Prátið var gott og spurningarnir nógvir. Vit fóru aftur til Danmarkar við nýggjari vitan um, hvussu vit frægast kunnu hjálpa okkara føroysku limum, tá tað snýr seg um skráseting av nýggjum verkum, rapportering, Føroysku Mentanarpuljuna, spurningar um upphavsrætt, og vit gleða okkum at hitta okkara føroysku limir og samstarvspartnarar á G! Festivalinum í 2015.
Fakta
Umframt Danmark, umsitur Koda eisini upphavsrættindi í Føroyum og Grønlandi. Tað merkir, at vit vegna okkara limir gera avtalur við t.d. føroyskar festivalar, spælistøð, útvarpsstøðir og diskotek vm.
Tá tú framførir í Føroyum ella verður spældur í føroyskum útvarpi, fært tú, hvis avtala um viðurlag fyri framførsluna er gjørd, avrokning fyri tað uttan mun til um tú býrt í Føroyum ella Danmark. Føroyska upphavsrættarlógin frá mei 2013 gevur tónaskøldum, orðasmiðum og tónleikaforløgum rætt til gjald, tá teirra tónleikur verður nýttur alment.
Um tú hevur spurningar um limaskap, um stuðul ella okkurt heilt triðja, ert tú vælkomin at seta teg í samband við Cecilie Ifversen á cif@koda.dk.
Fyri meira kunning um føroysku ambassadørarnar hjá Koda ella kunning til føroyskar limir, trýst her.


text:
Tann áttanda januar fór Erhardt Næs, fyrrverandi ÍSF-formaður, um tey níti.
Erhardt er hvalbingur, men kom til Havnar í 1946 at arbeiða. Hann gjørdist skjótt partur av ítróttaumhvørvinum i Havn og var tað serliga kappróðurin, ið hevði hansara áhuga. Og tað var eisini innan kappróðurin at lunnarnir vórðu lagdir til langa lívið hjá Erhardt innan ítróttafyrisiting.
Erhardt var formaður í Havnar Róðrarafelag árini 1954 til 1959 og aftur 1962 til 1964. Hann var eisini eitt skeið formaður í Tórshavnar Ítróttarráð. Í 1962 varð hann valdur í nevndina fyri Ítróttasamband Føroya, og sat hann í henni til hann legði frá sær í 1978. Árini 1964 til 1975 sum skrivari og frá 1976 til 1978 sum formaður.
Árini Erhardt var nevndarlimur í ÍSF hendi nógvar broytingar. Fyrstu fimm árini Erhardt sat sum nevndarlimur, varð ÍSF stjórnað av eini sjey-manna nevnd, ið hevði alla ítróttafyrisiting um hendi, men frá 1967 varð Ítróttasambandið umskipað soleiðis at ovasta leiðslan varð myndað av eini 3 manna starvsnevnd, meðan ymsu ítróttagreinarnar vórðu skipaðar í sjálvstøðugar deildir, sum løgdu egnu kappingar sínar til rættis.
Nógv var á skánni hesi ár. M.a. varð arbeitt við at vinna føroyskari ítrótt altjóða viðurkenning. Og í 1970 eydnaðist hetta tá hondbóltur, sum fyrsta ítróttagrein í Føroyum, fekk fyribils limaskap í altjóða ítróttasambandi; ein limaskapur sum í 1974 varð broyttur til fullan limaskap í IHF.
Fyri drúgva arbeiði sítt fyri føroyska ítrótt hevur Erhardt fingið silvur- og gullmerki ÍSF, umframt at hann er heiðraður við hægsta heiðursmerki Ítróttasambandsins, gullmerkið við bjálka.
Farin um pensjónsaldur leitaði Erhardt sær aftur til røturnar og flutti suður til Hvalbiar at búgva. Hann er nú busitandi í eldrasambýli í heimbygdini.


text:
Tað angar altíð av onkrum
Hvat angar heimið hjá okkum veruliga av? Og hava vit ein serligan anga í Føroyum?Fyri haldarar
Ógvuslig lønarkrøv á veg
Tá sjúkrarøktarfrøðingarnir gjørdu semju við tað almenna, var tað fyrsta fetið móti nøkrum ógvusligum lønarhækkingumFyri haldarar
Klumman - Januar 2018
Tað er ein avbjóðing at venja seg við vanligan mat aftur - serliga tá børnini ikki sleppa í barnagarð
Lúsatøl og heilivágsnýtsla almenn í hesum mánaðinum
Alifyritøkurnar skulu almannkunngera øll lúsatøl og nýtsluna av heilivági. Tølini eru tó ikki klár enn at leggja útFyri haldarar